(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΠΒ΄

Τετάρτη, 17 Σεπτεμβρίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ.κ Θ. Ρουσόπουλου και Σ. Μιχαηλίδη, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Συζήτηση επικαίρων ερωτήσεων:
 α) Προς την Υπουργό Πολιτισμού με θέμα: «Για την κατάσταση στον αρχαιολογικό χώρο της Κνωσού», σελ.
 β) Προς την Υπουργό Παιδείας, Θρησκευμάτων και Αθλητισμού:
 i. με θέμα: «Διαδικασία αδειοδότησης Νομικών Προσώπων Πανεπιστημιακής Εκπαίδευσης (Ν.Π.Π.Ε). Άρνηση παροχής στοιχείων αιτούντων φυσικών και νομικών προσώπων», σελ.
 ii. με θέμα: «Να ανακληθούν οι άδειες των ιδιωτικών δήθεν πανεπιστημίων και να καταργηθεί ο νόμος-έκτρωμα 5094/2024 για τα ιδιωτικά "πανεπιστήμια"», σελ.
 iii. με θέμα: «Ζητήματα θεσμικής αξιοπιστίας και διαφάνειας στα μη-κρατικά (ιδιωτικά) πανεπιστήμια, σελ.

Γ. ΝΟΜΟΘΕΤΙΚΗ ΕΡΓΑΣΙΑ
 Κατάθεση σχεδίου νόμου: Οι Υπουργοί Υγείας, Εθνικής Οικονομίας και Οικονομικών, Εσωτερικών, Παιδείας, Θρησκευμάτων και Αθλητισμού, Περιβάλλοντος και Ενέργειας και Ναυτιλίας και Νησιωτικής Πολιτικής κατέθεσαν στις 16-9-2025 σχέδιο νόμου: «Κύρωση της από 19-3-2025 Επιμέρους Σύμβασης Δωρεάς - Έργο ΧΙΙΙ μεταξύ του Ελληνικού Δημοσίου, του Ιδρύματος «Κοινωφελές Ίδρυμα Σταύρος Σ. Νιάρχος» και του νομικού προσώπου δημοσίου δικαίου «Πανεπιστημιακό Γενικό Νοσοκομείο «Αττικόν» - Γ.Ν. Δυτικής Αττικής «Αγία Βαρβάρα»», σελ.

ΠΡΟΕΔΡΕΥΩΝ

ΜΠΟΥΡΑΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:

 ΜΠΟΥΡΑΣ Α. , σελ.

Β. Επί των επικαίρων ερωτήσεων:

 ΑΝΑΓΝΩΣΤΟΠΟΥΛΟΥ Α. , σελ.
 ΚΤΕΝΑ Α. , σελ.
 ΜΕΝΔΩΝΗ Σ. , σελ.
 ΠΑΠΑΪΩΑΝΝΟΥ Ν. , σελ.
 ΠΑΡΑΣΤΑΤΙΔΗΣ Σ. , σελ.
 ΣΥΝΤΥΧΑΚΗΣ Ε. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΠΒ΄

Τετάρτη 17 Σεπτεμβρίου 2025

Αθήνα, σήμερα 17 Σεπτεμβρίου 2025, ημέρα Τετάρτη και ώρα 9.05΄συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρουαυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, καλημέρα. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 16-9-2025 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΠΑ΄ συνεδριάσεώς του, της Τρίτης 16 Σεπτεμβρίου 2025, σε ό,τι αφορά την ψήφιση στο σύνολο των σχεδίων νόμου: 1) «Κύρωση του Μνημονίου Κατανόησης μεταξύ της Κυβέρνησης της Αραβικής Δημοκρατίας της Αιγύπτου, της Κυβέρνησης της Κυπριακής Δημοκρατίας και της Κυβέρνησης της Ελληνικής Δημοκρατίας σχετικά με τη συνεργασία στους διάφορους τομείς της υγειονομικής περίθαλψης» 2) «Κύρωση της Τροποποιητικής Συμφωνίας της Συμφωνίας μεταξύ των Κυβερνήσεων της Ελληνικής Δημοκρατίας και της Κυπριακής Δημοκρατίας για τη συνεργασία στον τομέα της δημόσιας υγείας»)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον κ. Εμμανουήλ Συντυχάκη, Βουλευτή Ηρακλείου του ΚΚΕ, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το e-mail των αναφορών)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το e-mail των απαντήσεων)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, ολοκληρώθηκε η ανάγνωση των αναφορών και ευχαριστούμε θερμά τον συνάδελφο κ. Μανώλη Συντυχάκη.

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοιεισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα ότι θα συζητηθούν οι εξής επίκαιρες ερωτήσεις:

Η με αριθμό 1349/15-9-2025 επίκαιρη ερώτηση θα απαντηθεί από την Υπουργό Πολιτισμού κ. Στυλιανή Μενδώνη.

Οι με αριθμό 1331/8-9-2025, 1333/9-9-2025 και 1348/15-9-2025 επίκαιρες ερωτήσεις θα απαντηθούν από τον Υφυπουργό Παιδείας, Θρησκευμάτων και Αθλητισμού κ. Νικόλαο Παπαϊωάννου.

Πριν ξεκινήσουμε την πρώτη για σήμερα επίκαιρη ερώτηση, έχω να κάνω κάποιες ανακοινώσεις στο Σώμα.

Οι Υπουργοί Υγείας, Εθνικής Οικονομίας και Οικονομικών, Εσωτερικών, Παιδείας, Θρησκευμάτων και Αθλητισμού, Περιβάλλοντος και Ενέργειας και Ναυτιλίας και Νησιωτικής Πολιτικής κατέθεσαν στις 16-9-2025 σχέδιο νόμου: «Κύρωση της από 19-3-2025 Επιμέρους Σύμβασης Δωρεάς - Έργο ΧΙΙΙ μεταξύ του Ελληνικού Δημοσίου, του Ιδρύματος «Κοινωφελές Ίδρυμα Σταύρος Σ. Νιάρχος» και του νομικού προσώπου δημοσίου δικαίου «Πανεπιστημιακό Γενικό Νοσοκομείο «Αττικόν» - Γ.Ν. Δυτικής Αττικής «Αγία Βαρβάρα»».

Παραπέμπεται στην αρμόδια Διαρκή Επιτροπή.

Επίσης, ο Βουλευτής της Νέας Δημοκρατίας κ. Θεόδωρος Ρουσόπουλος και ο Βουλευτής του ΠΑΣΟΚ - Κινήματος Αλλαγής κ. Σταύρος Μιχαηλίδης ζητούν άδεια ολιγοήμερης απουσίας στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Η Βουλή ενέκρινε τη ζητηθείσα άδεια.

Θα συζητηθεί τώρα η πρώτη με αριθμό 1349/15-9-2025 επίκαιρη ερώτηση δευτέρου κύκλου του Βουλευτή Ηρακλείου της Κοινοβουλευτικής Ομάδας του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Πολιτισμού με θέμα: «Για την κατάσταση στον αρχαιολογικό χώρο της Κνωσού».

Κύριε Συντυχάκη, έχετε τον λόγο για την πρωτολογία σας.

**EMMANOΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κυρία Υπουργέ, διαχρονικά η πολιτική διαχείρισης των αρχαιολογικών χώρων ασκείται με κριτήριο τη χρησιμοποίησή τους ως προϊόν και με στόχο την κερδοφορία, βέβαια, οικονομικών κλάδων όπως ο τουρισμός, δηλαδή τουριστικών πρακτόρων, της κρουαζιέρας, των tour operators και πάει λέγοντας.

Αυτό βέβαια προϋποθέτει υποχρηματοδότηση του τομέα του πολιτισμού, την υποστελέχωση των υπηρεσιών του Υπουργείου Πολιτισμού, για να δώσει χώρο στην ανάπτυξη επιχειρηματικής δράσης στα μουσεία και στους αρχαιολογικούς χώρους. Είναι μια στρατηγική κατεύθυνση της Ευρωπαϊκής Ένωσης, η οποία αποτυπώνεται και στον αρχαιολογικό χώρο της Κνωσού, με πολλά χρονίζοντα προβλήματα να έχουν συσσωρευτεί σε ένα από τα σημαντικότερα μνημεία του μινωικού πολιτισμού και παρά την πρόσφατη σειριακή ένταξή της στον κατάλογο της UNESCO.

Η συντήρηση του μνημείου είναι ελλιπής με αποσπασματικές παρεμβάσεις χωρίς ολοκληρωμένο σχέδιο διαχείρισης, συντήρησης και ανάδειξής του με αποτέλεσμα η εικόνα που παρουσιάζει σήμερα το Ανάκτορο να είναι αυτή της εγκατάλειψης, παρά τις φιλότιμες προσπάθειες του προσωπικού, της Εφορείας Αρχαιοτήτων Ηρακλείου. Απτό παράδειγμα είναι η κατάρρευση τμήματος της Τοιχογραφίας με τα Δελφίνια. Η όποια χρηματοδότηση είναι ευκαιριακή κυρίως μέσω του ΕΣΠΑ, τα οποία είναι ψίχουλα μπροστά στα καθημερινά και ετήσια κέρδη που αποφέρει. Μόνο το 2024 το επισκέφτηκαν πάνω από ένα εκατομμύριο επισκέπτες και τα έσοδά του ξεπέρασαν τα 11 εκατομμύρια ευρώ.

Τέτοια παραδείγματα αποσπασματικότητας αποτελεί η αναγκαία μεν εγκατάσταση αισθητήρων παρακολούθησης του μικροπεριβάλλοντος του μνημείου, αλλά την ίδια στιγμή καταρρέουν τα πεύκα και δεν υπάρχει μέριμνα για το πράσινο. Και φέτος το καλοκαίρι οι τουαλέτες έμειναν κλειστές για μέρες, υπήρχε καθυστέρηση μελετών για το πάρκινγκ και την πρόσβαση στο μνημείο, οι εγκαταστάσεις πυρόσβεσης ή οι διαδρομές για άτομα με αναπηρία και πολλά άλλα. Δεν υπάρχει γιατρός ούτε διασώστης στο χώρο. Ενώ αντί για μόνιμο προσωπικό αποκλειστικής απασχόλησης για τη λειτουργία σταθμού πρώτων βοηθειών, η Κυβέρνηση έχει αναθέσει το 2024 την παροχή πρώτων βοηθειών με ιδιώτη πάροχο υπηρεσιών υγείας, το ίδιο για το πράσινο, τις τεχνολογικές υδραυλικές εγκαταστάσεις, καθώς και η μη αντικατάσταση του μόνιμου προσωπικού που συνταξιοδοτείται -μόλις δύο θέσεις ημερήσιου αρχαιοφύλακα στην Κνωσό προκηρύχθηκαν με την 3Κ- και οδηγεί πολλές φορές, όπως έχουν καταγγείλει οι ίδιοι οι εργαζόμενοι, σε αναθέσεις σε εταιρείες σεκιούριτι.

Υπάρχει έλλειψη προσωπικού καθαριότητας. Δεν υπάρχει κανένας μόνιμος υπάλληλος παρά μόνο ένας εποχικός. Μια κατάσταση φυσικά που οδηγεί στην ιδιωτικοποίηση της υπηρεσίας καθαριότητας. Πολλά σημεία του Ανακτόρου πρέπει να προστατευθούν με στέγαστρα, ενώ λόγω οξυμένων συνθηκών φύλαξης της Κνωσού κατά την καλοκαιρινή περίοδο οι αρχαιοφύλακες έχουν ζητήσει την κατασκευή ξύλινου οικίσκου για την προστασία τους από καύσωνες και δύσκολες καιρικές συνθήκες.

Όλες οι ενέργειες που σχετίζονται με την προστασία αλλά και την απρόσκοπτη επισκεψιμότητα του αρχαιολογικού χώρου, κινούνται σε μια λογική κόστους-οφέλους με στόχο την εκμετάλλευση της πολιτιστικής κληρονομιάς. Προς αυτήν την κατεύθυνση χρησιμοποιείται και ο Οργανισμός Διαχείρισης και Ανάπτυξης Πολιτιστικών Πόρων. Δεν είναι τυχαίο ότι του έχει ανατεθεί η διαχείριση σημαντικών υπηρεσιών, πωλητήρια, εισιτήρια, κυλικεία και άλλα, των οποίων έχει προχωρήσει η ιδιωτικοποίηση σε βάρος των μνημείων και επισκεπτών και του δικαιώματος στη μόνιμη και σταθερή δουλειά.

Γι’ αυτό άλλωστε κατά την άποψή μας μετατρέψατε τα πέντε μεγάλα μουσεία σε νομικά πρόσωπα δημοσίου δικαίου, ώστε να διευκολύνεται η ευελιξία στην ανάθεση υπηρεσιών σε ιδιώτες αντί για μόνιμο προσωπικό.

Σας ρωτάμε, κυρία Υπουργέ, τι μέτρα θα πάρει η Κυβέρνηση:

Πρώτον, για την Κνωσό ώστε με ευθύνη του Υπουργείου να προχωρήσουν άμεσα όλες οι αναγκαίες μελέτες και εργασίες για τη διάδοση, συντήρηση και προστασία του μνημείου, ώστε να αρθούν επικινδυνότητες, ετοιμορροπίες και τα άλλα σοβαρά προβλήματα που αντιμετωπίζει το μνημείο.

Δεύτερον, να σταματήσει η εργασιακή ομηρία των εργαζομένων και ιδιωτικοποίηση των υπηρεσιών, να προσληφθεί όλο το αναγκαίο μόνιμο προσωπικό όλων των ειδικοτήτων, αρχαιοφύλακες και άλλες ειδικότητες για τη σωστή και ασφαλή λειτουργία του αρχαιολογικού χώρου του Ανακτόρου της Κνωσού.

Και τέλος, τρίτον, να εξασφαλιστεί η ανεμπόδιστη πρόσβαση του λαού με δραστική μείωση του εισιτηρίου σε όλους τους αρχαιολογικούς χώρους και μνημεία, μουσεία με αύξηση των καρτών ελευθέρας εισόδου και να σταματήσει φυσικά αυτό το αίσχος της κατάργησης του μειωμένου εισιτηρίου για τους άνω των εξήντα πέντε κατά τη θερινή περίοδο.

 Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει η κυρία Υπουργός, για την απάντησή της.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κύριε Πρόεδρε.

Κύριε Βουλευτά, ευχαριστώ για την ερώτηση και επιτρέψτε μου να σας θυμίσω τι σημαίνει η ένταξη ενός αρχαιολογικού χώρου στον κατάλογο παγκόσμιας κληρονομιάς της UNESCO, μία ένταξη η οποία έγινε μόλις τον περασμένο Ιούλιο. Σημαίνει, λοιπόν, άρτιο αρχαιολογικό χώρο, διαφορετικά δεν μπορεί να ενταχθεί ένα μνημείο. Σημαίνει ώριμα έργα. Και κυρίως σημαίνει ένα συνεκτικό σχέδιο διαχείρισης, που αποτελεί αναπόσπαστο τμήμα της εγγραφής και το οποίο καθορίζει και διασφαλίζει τους τρόπους προστασίας και προβολής της Κνωσού εν προκειμένω.

Το σχέδιο διαχείρισης της Κνωσού αποτελεί ήδη ένα θεσμοθετημένο πλαίσιο για την ολοκληρωμένη διαχείριση του χώρου, σύμφωνα με τις σύγχρονες διεθνείς αντιλήψεις. Μπορεί να μην συμφωνείτε, αλλά έτσι είναι η κατάσταση.

Έχω δηλώσει ήδη από τον Μάιο ότι το 2019 όταν αναλάβαμε το Υπουργείο δεν βρήκαμε καμία ώριμη μελέτη για την Κνωσό. Ετοιμάστηκαν με πολλή προσπάθεια ένα σύνολο μελετών, οι οποίες αδειοδοτήθηκαν και οι οποίες εξασφαλίζουν πόρους για τον αρχαιολογικό χώρο καθόλου ευκαταφρόνητους.

Παράλληλα τον Μάιο του 2023 μέσω προγραμματικής σύμβασης μεταξύ του Υπουργείου, της Περιφέρειας Κρήτης και του Δήμου Ηρακλείου και του Δήμου Αρχανών και Αστερουσίων δημιουργήθηκαν οι προϋποθέσεις για τη βελτίωση των προσβάσεων και τον ευπρεπισμό του περιβάλλοντος χώρου του ανακτόρου. Στο πλαίσιο αυτό ο Δήμος Ηρακλείου εκπόνησε μελέτη αναβάθμισης των όψεων των κατάντη εμπορικών καταστημάτων που η κατάστασή τους ήταν απελπιστική, η οποία εγκρίθηκε από το ΚΑΣ και είναι σε εξέλιξη οι μελέτες που εκπονεί η περιφέρεια για τη βελτίωση των οδικών προσβάσεων.

Το Μάιο του 2024 σε συνεργασία με το Πολυτεχνείο Κρήτης έγινε ολόκληρο ερευνητικό πρόγραμμα -όλα αυτά έχουν γίνει με εθνικούς πόρους μέχρι εδώ- για την αναβάθμιση της δυτικής εισόδου του Ανακτόρου και την κατασκευή νέων κτιρίων της υποδοχής του κοινού. Το συγκεκριμένο έργο εντάχθηκε χθες με προϋπολογισμό 3.300.000 ευρώ και ξεκινά αμέσως. Μέσω μελετών ώριμων και στρατηγικού σχεδίου εξασφαλίζονται πόροι.

Σε άριστη συνεργασία με την περιφέρεια εκπονήθηκε η σχετική ΟΧΕ. Μέσα από την ΟΧΕ αυτήν έχουν διασφαλιστεί ήδη επιπλέον πόροι 6.000.000 για την αποκατάσταση και την ανάδειξη του Μεγάρου της Βασίλισσας και τις διαδρομές των επισκεπτών και την εγκατάσταση μόνιμου υδροδοτικού και πυροσβεστικού δικτύου. Η ένταξή τους είναι θέμα ελάχιστου χρόνου.

Παράλληλα με πόρους του Ταμείου Ανάκαμψης εκπονείται και ολοκληρώνεται η εθνική στρατηγική για την προσαρμογή της προστασίας των μνημείων πολιτιστικής κληρονομιάς στις επιπτώσεις της κλιματικής αλλαγής, ένα έργο 2.000.000 στο οποίο συμπεριλαμβάνεται η Κνωσός. Η έκθεση ανάλυσης κινδύνων, των κλιματικών κινδύνων για την Κνωσό, τρωτότητα, επικινδυνότητα του χώρου καθώς και οι προτάσεις για τα προληπτικά μέτρα και τα μέσα για την αντιμετώπιση των επιπτώσεων της κλιματικής αλλαγής έχουν ήδη συμπεριληφθεί στο σχέδιο διαχείρισης της UNESCO.

Με χρηματοδότηση επίσης από Ταμείο Ανάκαμψης με 2.500.000 υλοποιείται το έργο «Συστήματα καταγραφής και παρακολούθησης της επίδρασης της κλιματικής αλλαγής σε συνθήκες μικροπεριβάλλοντος» για τη διατήρηση των υλικών και των μνημείων. Στο πλαίσιο αυτό τοποθετήθηκαν οι αισθητήρες της Κνωσού τους οποίους εσείς στην γραπτή σας ερώτηση θεωρείτε αποσπασματικές ενέργειες. Δεν είναι καθόλου αποσπασματικές ενέργειες, είναι αυτές οι ενέργειες τις οποίες επιβάλλει η αρχή της δεοντολογίας και της επιστήμης για την προστασία των κλιματικών κινδύνων των μνημείων και των αρχαιολογικών χώρων από τα φαινόμενα της κλιματικής κρίσης.

Όλα αυτά περιλαμβάνονται και έχουν εγκριθεί και έτσι εντάχθηκε η Κνωσός ως μέρος της σειριακής εγγραφής στον κατάλογο της UNESCO. Το ανακτορικό συγκρότημα έχει συμπεριληφθεί στον κατάλογο των αρχαιολογικών χώρων για τους οποίους συνεργάζεται το Υπουργείο Πολιτισμού με το Υπουργείο Κλιματικής Κρίσης και Πολιτικής Προστασίας και έχουν γίνει πλήθος προληπτικών ενεργειών. Ό,τι μπορεί να προλάβουμε στην Κνωσό από τα φαινόμενα, από τη φύση δηλαδή, ήδη γίνεται για την Κνωσό.

Με 750.000 από το Ταμείο Ανάκαμψης υλοποιήθηκε η εκ βάθρων επισκευή και η αναβάθμιση του πωλητηρίου το οποίο λειτουργεί με δώδεκα πωλητές. Από τον Απρίλιο του 2024 λειτουργούν οι ζώνες επισκεψιμότητας μέσω ηλεκτρονικού εισιτηρίου. Και όσο για την δήθεν υποστελέχωση, υπάρχουν τριάντα μόνιμοι και ΙΔΑΧ φύλακες, τρεις μόνιμοι και ΙΔΑΧ νυχτοφύλακες και όλο το προσωπικό το οποίο ζητήθηκε σε επίπεδο ωρομίσθιου προσωπικού. Επομένως, πού είναι το πρόβλημα της υποστελέχωσης για τη λειτουργία;

Όσο για το ηλεκτρονικό εισιτήριο για όλους τους μηχανισμούς πληρωμών ναι, απαιτείται εξειδικευμένο προσωπικό το οποίο έχει προσλάβει ο ΟΔΑΠ για πολλούς αρχαιολογικούς χώρους ανά την επικράτεια και είναι επιπλέον προσωπικό το οποίο εξυπηρετεί τον αρχαιολογικό χώρο της Κνωσού. Το να χρησιμοποιείς εξωτερικό συνεργάτη μέσω των διαδικασιών του ν.4412 δεν είναι καθόλου ιδιωτικοποίηση. Μην δημιουργείτε εντυπώσεις και κυρίως μην προσπαθούμε να αλλάξουμε τις διαδικασίες οι οποίες είναι θεσμοθετημένες και νόμιμες από το ελληνικό κράτος.

Αντιλαμβάνομαι απ’ αυτά που λέτε ότι δεν επισκέπτεστε και πολύ συχνά τον αρχαιολογικό χώρο. Διαφορετικά θα είχατε αντιληφθεί τη διαφορά του πώς ήταν, του πώς είναι και πώς εξελίσσεται.

Στο κάτω-κάτω εάν η Κνωσός ήταν αφημένη στην τύχη της, όπως λέτε, η UNESCO και οι εμπειρογνώμονες, οι οποίοι ήρθαν και έκαναν αυτοψία, να είστε σίγουρος ότι δεν θα συμπεριελάμβαναν τον χώρο στον κατάλογο παγκόσμιας κληρονομιάς. Δεν μας έκανε χάρη. Ο χώρος είχε όλες τις προϋποθέσεις για εγγραφή του στον κατάλογο παγκόσμιας κληρονομιάς της UNESCO.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κυρία Υπουργό.

Κύριε Συντυχάκη, έχετε τον λόγο για τη δευτερολογία σας.

**EMMANOΥΗΛ ΣΥΝΤΥΧΑΚΗΣ:** Κυρία Υπουργέ, κατ’ αρχάς να σας πω ότι η κατοικία μου είναι δίπλα στην Κνωσό και μάλιστα πριν έρθω εδώ, επισκέφθηκε κλιμάκιο του ΚΚΕ τον αρχαιολογικό χώρο της Κνωσού, όπου για πάρα πολλές ώρες επισκέφθηκαν όλους τους χώρους. Άρα, δεν λέμε τίποτα τυχαία. Είχαμε επισκέψεις, είχαμε συναντήσεις με τους φορείς, με την εφορεία αρχαιοτήτων και πάει λέγοντας.

Η αλήθεια είναι ότι δεν είμαστε της άποψης ότι δεν θα πέσουν χρήματα ή δεν θα γίνουν έργα. Έχουμε μια αβυσσαλέα διαφοροποίηση ως προς την αντίληψή μας τι ακριβώς πρέπει να γίνει. Εμείς δεν είμαστε υπέρ της εμπορευματοποίησης των αρχαιολογικών χώρων. Η Κυβέρνηση της Νέας Δημοκρατίας, όπως και όλες οι προηγούμενες, είναι υπέρ της εμπορευματοποίησης και είναι μια πάγια τακτική όταν θες να πουλήσεις κάτι, όταν θες να το μετατρέψεις σε ένα εμπόρευμα, πρέπει να το απαξιώσεις και μετά ως ώριμο φρούτο να το δώσεις στους ιδιώτες.

Η Κνωσός βρίσκεται σε κακό χάλι με ευθύνη φυσικά όλων όσων κυβέρνησαν τα τελευταία είκοσι χρόνια, ειδικά μετά το 2004. Το τι θα γίνει με αφορμή την ένταξη του μνημείου στην UNESCO μετά από πέντε ή από δέκα χρόνια είναι μια άλλη ιστορία, που αν θέλετε μπορούμε να τη συζητήσουμε.

Όμως, σε κάθε περίπτωση πρόκειται για μια πολιτική στα πλαίσια της αναβάθμισης του κτιρίου, που θα γίνουν αναθέσεις μελετών σε ιδιώτες, εργολαβίες για την υλοποίησή τους, απαξίωση των αρμόδιων υπηρεσιών που ασχολούνται με την πολιτιστική κληρονομιά, του έμπειρου προσωπικού του Υπουργείου Πολιτισμού με πλήρη στελέχωση όλων των υπηρεσιών του θα μπορούσε να τις υλοποιήσει απρόσκοπτα και ολοκληρωμένα. Άλλωστε, οι τιμές των εισιτηρίων καθιστούν απαγορευτική την πρόσβαση των εργαζομένων και της λαϊκής οικογένειας βέβαια στην Κνωσό και γενικότερα στους αρχαιολογικούς χώρους σε συνδυασμό βέβαια με τα υπόλοιπα αντιλαϊκά μέτρα για την ακρίβεια.

Τώρα θα σας απαριθμήσω πολύ γρήγορα ορισμένα πράγματα. Επικρατεί ένα μπάχαλο έξω από την Κνωσό. Το γνωρίζετε; Το γνωρίζετε. Δεν είναι καινούργιο. Είναι παρά πολλά χρόνια. Ένα θέμα είναι γιατί δεν φτιάχτηκαν όλα αυτά τα χρόνια -έτσι;- τα ανεξέλεγκτα παρκαρίσματα στον δρόμο ή ο κίνδυνος ατυχημάτων σε περαστικούς, οδηγούς. Τα υφιστάμενα πάρκινγκ δεν επαρκούν. Παραμένουν αναξιοποίητα απαλλοτριωμένα οικόπεδα. Δεν υπάρχουν θέσεις πάρκινγκ για άτομα με αναπηρία.

Δεύτερον, η πρόσβαση στον αρχαιολογικό χώρο είναι δύσκολη, με ανύπαρκτη σήμανση. Επικρατεί συνωστισμός με τους επισκέπτες να σχηματίζουν ουρά μέσα στον ήλιο, μέσα στον δρόμο, εκατοντάδες τουρίστες με μικρά παιδιά, καροτσάκια, ηλικιωμένοι άτομα, με αναπηρία.

Τρίτον, στην είσοδο του μνημείου υπάρχουν κατεστραμμένα δάπεδα από σκυρόδεμα με κίνδυνο για τους επισκέπτες. Το ίδιο ισχύει για όλους τους τσιμεντένιους διαδρόμους μέσα τον αρχαιολογικό χώρο.

Τέταρτον, η εμβληματική Τοιχογραφία των Δελφινιών που κοσμεί το Μέγαρο της Βασίλισσας ακόμα να επιστρέψει στη θέση της. Μάταια εκατοντάδες χιλιάδες επισκέπτες της Κνωσού ψάχνουν να δουν τα Δελφίνια. Από τον Μάιο, τότε που οι κακοί νοτιάδες χρεώθηκαν την κατάρρευσή του, δεν έχει γίνει απολύτως τίποτα.

Πέμπτον, στο Μέγαρο της Βασίλισσας στις 16-5-25 κατέρρευσε το αντίγραφο της Τοιχογραφίας των Δελφινιών η οροφή είναι ετοιμόρροπη, με σκουριασμένα σίδερα, τοίχους με ρωγμές. Είναι επικίνδυνα πράγματα για τους ίδιους τους εργαζόμενους.

Έκτον, στο Piano Nobile είναι ορατά σκουριασμένα σίδερα, σκουριασμένα σχάρες και πόρτες που θέλουν αντικατάσταση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έβδομον, τα στέγαστρα χρειάζονται αντικατάσταση, όπως αυτά στα βασιλικά διαμερίσματα και πάνω από το Ιερό των Διπλών Πελέκεων. Ειδικά το στέγαστρο της νότιας πλευράς που είναι από αμίαντο έχει εγκαταλειφθεί στον χρόνο και μάλιστα είχαμε και ένα πολύ σοβαρό ατύχημα το 2018, που είχε σαν αποτέλεσμα τη σοβαρότατη αναπηρία εργατοτεχνίτη.

Εικόνες ντροπής στα δορυφορικά μνημεία του Ανακτόρου της Κνωσού, εννιά τα επιχρωματισμένα τσιμεντένια στοιχεία έχουν αφεθεί στη φθορά του χρόνου. Δέκα σχοινιά, ξύλινοι διάδρομοι, προστατευτικά τζάμια βρίσκονται σε άσχημη κατάσταση, η κεντρική αυλή, από τους σημαντικότερους χώρους του ανακτόρου, στρωμένα με χαλίκια, χωρίς καμία επιμέλεια και να μην υπάρχει δυνατότητα πρόσβασης των ατόμων με αναπηρία.

Δωδέκατον, κλειστοί χώροι, η νότια πλευρά του Ανακτόρου, όπου ο βασιλικός δρόμος, οι κουλούρες προς τον θεατρικό χώρο και η σκάλα του πιάνου να απειλεί πίσω από τις τοιχογραφίες είναι κλειστοί. Είναι κλειστοί!

Κλειστή παραμένει και η διαδρομή προς το καραβάν-σεράι, γέρικα και ξερά πεύκα. Βεβαίως, να βάλετε συστήματα, αυτά που είπαμε στην πρωτολογία, αλλά εδώ πέρα δεν υπάρχει συντήρηση του πρασίνου, μπορεί να αρπάξει φωτιά ανά πάσα στιγμή και οι εικόνες είναι σοκαριστικές.

Δέκατο τέταρτο, η κατάσταση στις σύγχρονες υποδομές του ανακτόρου: Ο χώρος όπου φυλάσσονται οι ηλεκτρομηχανολογικές εγκαταστάσεις χρήζουν άμεσης αντικατάστασης. Οι εγκαταστάσεις πυρόσβεσης, αντικεραυνικής προστασίας πεπαλαιωμένες. Και μάλιστα, κάνουν πολύ πιθανό ένα νέο ατύχημα, όπως είχε γίνει το 2016, θα το θυμάστε…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, παρακαλώ.

**EMMANOΥΗΛ ΣΥΝΤΥΧΑΚΗΣ:** …με αποτέλεσμα τον τραγικό θάνατο μιας επισκέπτριας από κεραυνό.

Για το ζήτημα των εισιτηρίων -και κλείνω με αυτό, κύριε Πρόεδρε- στην απάντηση που δώσατε σε ερώτηση αντίστοιχη του ΚΚΕ επικαλείστε για την αύξηση των εισιτηρίων δύο επιχειρήματα: Το ένα η μεγάλη επισκεψιμότητα και το δεύτερο η σημασία του μνημείου και η διεθνής εμβέλειά τους.

Ως προς το πρώτο, έτσι όπως το πάτε, η επισκεψιμότητα θα πέσει στα γνωστά μνημεία, καθώς οι τιμές είναι υψηλές ακόμα και για τους τουρίστες. Θα σας φέρω το παράδειγμα του αρχαιολογικού χώρου της Σπιναλόγκας, όπου από 8 πήγε 20 ευρώ το εισιτήριο και έχει πέσει η επισκεψιμότητα 30%.

Και ως προς το δεύτερο για το ποιος και πώς κρίνεται η αξία και η σημασία ενός μνημείου, από τα εισιτήρια που κόβονται; Τι είναι; Είναι σταρ του σινεμά; Όλα τα μνημεία έχουν την ίδια αξία, όπως έχει για παράδειγμα το Ανάκτορο του Γαλατά ή του Πετρά, που δεν εντάχθηκαν στον κατάλογο της UNESCO και άρα, θα έχουν λιγότερους επισκέπτες και είναι λιγότερο σημαντικά;

Άρα, λοιπόν, αυτό που θέλει η Κυβέρνηση -και κλείνω- είναι η επισκεψιμότητα να έχει ως κριτήριο τα υψηλά βαλάντια, άρα, προσιτά για τον πολύ κόσμο, όπως κάνατε με τους άνω των εξήντα πέντε που κόψατε το μειωμένο εισιτήριο.

Και είναι και προκλητική η απάντηση του ΟΔΑΠ για την κοστολόγηση της αξίας των μνημείων, αλλά και της διαχείρισης των εσόδων απ’ αυτούς. Αλήθεια, από τα 11 εκατομμύρια έσοδα της Κνωσού το 2024 -περίπου τόσα που θα υπολογίζετε και για το 2025- πόσα θα επιστρέψουν στο ίδιο το μνημείο ή τα μνημεία; Σε αυτά πρέπει να απαντήσετε.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Υπουργέ, έχετε τον λόγο για τη δευτερολογία σας.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κύριε Πρόεδρε.

Κοιτάξτε, κύριε Βουλευτά, προφανώς μας χωρίζει άβυσσος στο πώς αντιλαμβανόμαστε όχι μόνο τη διαχείριση του πολιτισμού, αλλά γενικότερα πάρα πολλά θέματα. Άλλωστε, αν δεν υπήρχε αυτή η ιδεολογική διαφωνία, δεν θα ήμασταν δύο διαφορετικοί πολιτικοί χώροι.

Ακούστε, για μας ο πολιτισμός είναι προφανώς δημόσιο κοινωνικό αγαθό. Συγχρόνως, όμως, είναι και μπορεί να γίνει προϊόν. Ο πολιτισμός με διεθνείς μελέτες και τη διεθνή επιστημονική βιβλιογραφία αποτελεί διακριτό οικονομικό τομέα που χρησιμοποιεί πόρους, δημιουργεί προϊόντα και υπηρεσίες, δημιουργεί εισόδημα και θέσεις εργασίας, προσελκύει και υποκινεί επενδύσεις. Υπό το πρίσμα αυτό η αξιοποίηση του πολιτισμού ως μοχλού τοπικής, περιφερειακής και εθνικής ανάπτυξης αποτελεί πολιτική μας προτεραιότητα, για να βάλουμε το πλαίσιο.

Πάμε τώρα να δούμε όλα αυτά τα οποία συζητάμε. Μας λέτε ότι τα έργα τα οποία έχουμε σχεδιάσει θα ολοκληρωθούν μετά από πέντε, δέκα χρόνια. Κοιτάξτε, τα χρηματοδοτικά εργαλεία ορίζουν χρονοδιαγράμματα. Σας είπα, για παράδειγμα, ότι όλο αυτό το κομμάτι της εισόδου του αρχαιολογικού χώρου της Κνωσού δεν είναι προφανώς αυτό που θέλουμε, για αυτό άλλωστε ωριμάσαμε σε συνεργασία με το Πολυτεχνείο Κρήτης τις σχετικές μελέτες. Γιατί θα το κάναμε; Αν όλα ήταν τέλεια, δεν θα το κάναμε. Έγιναν, λοιπόν, οι μελέτες, χθες εντάχθηκε το έργο και ξεκινάει αμέσως. Αυτό δεν είναι μετά από δέκα χρόνια. Αυτό είναι ένα χειροπιαστό αποτέλεσμα με τα συγκεκριμένα χρονοδιαγράμματα.

Μου λέτε ότι ουρά οι επισκέπτες περιμένουν να μπουν μέσα στον αρχαιολογικό χώρο. Πού την είδατε την ουρά; Είναι ο φυσιολογικός χρόνος για την εφαρμογή της ζώνης επισκεψιμότητας. Θα σας παραπέμψω σε πλήθος μνημεία του εξωτερικού, όπου οι ουρές είναι δύο και τρεις ώρες. Εκεί δεν διαμαρτύρεται κανείς γιατί οι άνθρωποι αντιλαμβάνονται ότι θέλει υπομονή για να πάνε στον αρχαιολογικό χώρο ή στο μουσείο. Στην Κνωσό δεν υπάρχουν ουρές μετά από τη θέσπιση των ζωνών επισκεψιμότητας. Απορώ, επειδή το σπίτι σας είναι δίπλα, πώς τα βλέπετε, ίσως με κάποιους παραμορφωτικούς φακούς.

Μου λέτε για τα έσοδα στους αρχαιολογικούς χώρους και γιατί αναθέτουμε σε ιδιώτες την Υπηρεσία Υγείας. Κατ’ αρχάς πρέπει να πω ότι στους μεγάλους αρχαιολογικούς χώρους, εν οις και η Κνωσός, υπάρχει η σύμβασή μας με τον Ερυθρό Σταυρό. Επομένως υπάρχουν διασώστες. Όμως, πέραν τούτου, στην Κνωσό υπάρχει γιατρός και ασθενοφόρο επανδρωμένο, το οποίο, ναι, ο ΟΔΑΠ το έχει προσλάβει, το έχει αναθέσει, μέσα από πολύ ξεκάθαρη διαγωνιστική διαδικασία σε ιδιώτη. Και απορώ, θέλατε δηλαδή να χρησιμοποιούμε τους γιατρούς του Δημοσίου ή του ΕΚΑΒ, στερώντας κάποιο ασθενοφόρο από τους πολίτες; Εσείς που κόπτεστε για κοινωνικό πρόσημο στις πολιτικές, αυτό θέλετε; Τα έσοδα της Κνωσού μας επιτρέπουν να έχουμε ιδιωτικές παροχές υγείας. Και το κάνουμε πολύ συνειδητά.

Μου λέτε για τις τοιχογραφίες των Δελφινιών, δηλαδή το αντίγραφο της τοιχογραφίας, ότι δεν έχει πάει στο Μέγαρο της Βασίλισσας. Το Μέγαρο της Βασίλισσας, κατ’ αρχήν, είναι κλειστό. Και είναι κλειστό διότι το άφησαν. Την περίοδο 2015-2019 δεν έγινε απολύτως τίποτα. Ωριμάσαμε τις μελέτες και εντάξαμε το έργο στα χρηματοδοτικά μας εργαλεία, προκειμένου να αποκατασταθεί και το Μέγαρο της Βασίλισσας. Αφού εσείς μιλήσατε με το προσωπικό, με την Εφορεία, με όλους, θα έπρεπε να ξέρετε ότι η τοιχογραφία των Δελφινιών συντηρείται από την Εφορεία. Ξέρετε, η πολιτική ηγεσία οποιουδήποτε Υπουργείου δεν κάνει τη δουλειά, αλλά δημιουργεί προϋποθέσεις, πλατφόρμες, εργαλεία. Η υπηρεσία, λοιπόν, δεν σας ενημέρωσε ότι συντηρεί την τοιχογραφία και όταν αποκατασταθεί το Μέγαρο, η τοιχογραφία θα μπει ακριβώς στη θέση της;

Μου λέτε ότι η πρόσβαση των εργαζομένων λόγω του ακριβού εισιτηρίου είναι απαγορευτική. Μα, οι εργαζόμενοι του Υπουργείου Πολιτισμού έχουν κάρτα δωρεάν εισόδου. Επομένως, οι εργαζόμενοι-επισκέπτες γιατί δεν μπορούν να πάνε στον αρχαιολογικό χώρο; Αυτό είναι το πρώτο.

Κατά δεύτερον, εάν είχατε διαβάσει την ΚΥΑ Υπουργού Πολιτισμού και Υπουργού Οικονομικών, θα βλέπατε ότι οι ημέρες δωρεάν εισόδου στους αρχαιολογικούς χώρους έχουν αυξηθεί. Θα σας πω ένα και μόνο παράδειγμα. Ήταν πέντε Κυριακές τον χρόνο και έχουν γίνει δέκα Κυριακές. Κι όχι μόνο αυτό. Επιπλέον, η τιμαριθμική πολιτική των εισιτηρίων καθορίστηκε μετά από συγκεκριμένες μελέτες, οι οποίες έγιναν λαμβάνοντας υπ’ όψιν και τα ευρωπαϊκά και τα διεθνή πρότυπα. Βεβαίως, είναι κάτι το οποίο δεν σας αρέσει, αλλά έτσι είναι.

Μου λέτε για το μπάχαλο έξω από την Κνωσό. Δεν είδα ποτέ στελέχη δικά σας να έρθουν και να κάνουν μία παράσταση στο Υπουργείο και να πουν για το χάλι των καταστημάτων έξω από την Κνωσό. Εμείς, η Κυβέρνηση αυτή είναι που συνεργάστηκε με τον Δήμο Ηρακλείου και με την Περιφέρεια Κρήτης, προκειμένου αυτό το μπάχαλο να μαζευτεί.

Είναι πάρα πολλά αυτά τα οποία θα μπορούσαμε να πούμε ένα-ένα. Εγώ σέβομαι τον χρόνο και καταλήγω στο εξής: Οι αρχαιολογικοί χώροι, οι μείζονες αρχαιολογικοί χώροι, είναι μέρος της πολιτιστικής μας ταυτότητας, όπως είναι και το σύνολο της πολιτιστικής μας κληρονομιάς. Να είστε σίγουρος, λοιπόν, παρά τις όποιες διαφωνίες, ότι το Υπουργείο Πολιτισμού με τις υπηρεσίες του εξαντλεί το μέτρο του ανθρωπίνως δυνατού, ώστε οι αρχαιολογικοί χώροι, τα μνημεία και τα μουσεία μας να είναι στην καλύτερη δυνατή κατάσταση. Αυτό αποδεικνύεται όχι μόνο από τον αριθμό των επισκεπτών, αλλά και από τα σχόλια των επισκεπτών και από την αφοσίωση των εργαζομένων. Μην τους επικαλούμεθα τους εργαζόμενους όποτε μας βολεύει.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κυρία Υπουργό.

Όπως ήδη έχω πει στην αρχή, στις επόμενες τρεις επίκαιρες ερωτήσεις θα απαντήσει ο Υφυπουργός Παιδείας, Θρησκευμάτων και Αθλητισμού κ. Νικόλαος Παπαϊωάννου.

Ξεκινάμε με την πρώτη με αριθμό 1331/8-9-2025 επίκαιρη ερώτηση πρώτου κύκλου του Βουλευτή Κιλκίς της Κοινοβουλευτικής Ομάδας του ΠΑΣΟΚ - Κινήματος Αλλαγής κ**.** Στέφανου Παραστατίδηπρος την Υπουργό Παιδείας, Θρησκευμάτων και Αθλητισμού με θέμα: «Διαδικασία αδειοδότησης Νομικών Προσώπων Πανεπιστημιακής Εκπαίδευσης (Ν.Π.Π.Ε). Άρνηση παροχής στοιχείων αιτούντων φυσικών και νομικών προσώπων».

Ορίστε, κύριε Παραστατίδη, έχετε τον λόγο για την πρωτολογία σας.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Ευχαριστώ, κύριε Πρόεδρε.

Κύριε Υφυπουργέ, σειρά σοβαρών καταγγελιών και ενδείξεων οι οποίες πληθαίνουν όσο αποκαλύπτονται νέα στοιχεία και προέρχονται από σειρά θεσμικών φορέων –για παράδειγμα, η ολομέλεια των Δικηγορικών Συλλόγων- δείχνει ότι η διαδικασία αδειοδότησης των νομικών προσώπων πανεπιστημιακής εκπαίδευσης διακρίνεται από έλλειψη στοιχειωδών εγγυήσεων αξιοπιστίας, διαφάνειας, ισονομίας και λογοδοσίας.

Το περιεχόμενο των συγκεκριμένων καταγγελιών και η σιωπή του Υπουργείου Παιδείας αποτελούν ενδείξεις σοβαρών παραβιάσεων της ισχύουσας νομοθεσίας, αλλά και των προϋποθέσεων που έχουν τεθεί από την απόφαση της ολομέλειας του Συμβουλίου της Επικρατείας.

Ειδικότερα, μέχρι και σήμερα και, παρότι έχουν ήδη ξεκινήσει οι εγγραφές φοιτητών στα νεοσύστατα ΝΠΠΕ, υπάρχει σειρά ερωτημάτων που χρήζουν διευκρινίσεων και απαντήσεων. Εστιάζω σε μία συγκεκριμένη ερώτηση: Οι αιτήσεις αδειοδότησης και οι υποχρεώσεις -παράβολο και εγγυητικές-, που θέτει ο ν.5094/2025 για τα ΝΠΠΕ, καλύπτονται από τα μητρικά ιδρύματα ή από άλλα φυσικά ή νομικά πρόσωπα πέραν του μητρικού ιδρύματος; Από την απάντησή σας θα κριθεί αν τηρούνται οι προϋποθέσεις που θέτει ο νόμος και ενδεχομένως και η σχετική απόφαση του Σ.τ.Ε..

Ήδη από τις 10 Ιουλίου 2025 έχει κατατεθεί ερώτησή μου με αριθμό πρωτοκόλλου 7429/1720/10-7-2025 στην οποία συμπεριλαμβάνονται τα κατωτέρω ερωτήματα και η οποία μέχρι και σήμερα παραμένει επισήμως αναπάντητη, παρότι έχει παρέλθει η προβλεπόμενη από τον Κανονισμό της Βουλής προθεσμία.

Για τους λόγους αυτούς, λοιπόν, ερωτάται ο κύριος Υφυπουργός:

Πρώτον, ποια φυσικά ή νομικά πρόσωπα υπέβαλαν αιτήσεις για την αδειοδότηση των ΝΠΠΕ και ποια είναι η εταιρική μορφή και η χώρα έδρας τους;

Δεύτερον, ποια φυσικά ή νομικά πρόσωπα κατέβαλαν τα παράβολα και τις εγγυητικές επιστολές; Προσκομίστηκαν βασικά δικαιολογητικά νομιμότητας, ποινικό μητρώο, ασφαλιστική και φορολογική ενημερότητα, στοιχεία «πόθεν έσχες»;

Κλείνω με ένα ερώτημα σημαντικό, κύριε Υφυπουργέ. Έχετε δημοσίως ερωτηθεί επανειλημμένως και αποφεύγετε να δώσετε μια ξεκάθαρη απάντηση επί του ερωτήματος αν είναι ή όχι σύμφωνα με τον νόμο υπόχρεο για την κατάθεση της αίτησης, της εγγυητικής επιστολής και την καταβολή του παραβόλου αποκλειστικά το μητρικό ίδρυμα του εξωτερικού.

Σας καλώ, λοιπόν, σήμερα σε αυτό το πολύ συγκεκριμένο ερώτημα να έχουμε μια σαφή και συγκεκριμένη απάντηση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Κύριε Υπουργέ, έχετε τον λόγο για την απάντησή σας.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Κύριε Βουλευτά, έχετε δίκιο όσον αφορά την παρατήρησή σας ότι από τις 10 Ιουλίου έχετε καταθέσει την με αριθμό 7429/1720 ερώτησή σας. Πρέπει να σας πω ότι ήδη αυτή η ερώτηση είχε απαντηθεί, είχε υπογραφεί και από την Υπουργό, αλλά για τεχνικούς λόγους δεν έφτασε στα χέρια σας. Επομένως υπάρχει και το πρωτόκολλο του Υπουργείου. Νομίζω, όμως, ότι έχετε ενημερωθεί ότι για τεχνικούς λόγους δεν προχώρησε.

Πάμε όμως τώρα στην ουσία, σε αυτά τα οποία ζητάτε σήμερα. Θα ξεκινήσω για άλλη μια φορά επαναλαμβάνοντας ότι η εγκατάσταση και η λειτουργία των νομικών προσώπων πανεπιστημιακής εκπαίδευσης στην Ελλάδα είναι μια ιστορικής σημασίας μεταρρύθμιση, που υλοποίησε η Κυβέρνηση του Κυριάκου Μητσοτάκη, η Κυβέρνηση της Νέας Δημοκρατίας.

Για πολλές δεκαετίες η Ελλάδα αποτελούσε πραγματικά μια θλιβερή εξαίρεση στον παγκόσμιο εκπαιδευτικό χάρτη. Και βέβαια, από όσο γνωρίζω, δυστυχώς αφήσαμε πάλι την Κούβα μόνη της να παραμένει ως μόνη χώρα στον πλανήτη -ήμασταν και εμείς, τώρα βγήκαμε από το κάδρο- που δεν έχει τέτοια ιδρύματα στην επικράτειά της.

Πάψαμε, λοιπόν, να στερούμε από την ελληνική κοινωνία, από τους νέους μας το αυτονόητο δικαίωμα να φοιτήσουν σε ένα μη κρατικό πανεπιστήμιο, χωρίς να χρειαστεί να μεταναστεύσουν σε άλλη χώρα. Αυτή είναι μια πρώτη γενική παρατήρηση και δείχνει πραγματικά την πολιτική κατεύθυνση και τον τρόπο με τον οποίον βλέπει η Νέα Δημοκρατία, η Κυβέρνηση της Νέας Δημοκρατίας, ο ιδεολογικός μας χώρος το πώς πρέπει να αναπτυχθεί ισόρροπα η ανώτατη εκπαίδευση στην Ελλάδα.

Όλα, λοιπόν, τα παραπάνω τα κάναμε θέτοντας και τηρώντας ιδιαίτερα αυστηρά κριτήρια και πολύ συγκεκριμένες προϋποθέσεις για την εγκατάσταση και λειτουργία. Σύμφωνα με το άρθρο 137 του ν.5094/2024 για τη χορήγηση και τη διατήρηση άδειας εγκατάστασης και λειτουργίας παραρτήματος μητρικού ιδρύματος υπό τη μορφή παραρτήματος νομικού προσώπου πανεπιστημιακής εκπαίδευσης τέθηκαν αυστηρές προϋποθέσεις:

Πρώτον, να αποτελεί παράρτημα του μητρικού ιδρύματος. Τονίζω -τα έχετε επισημάνει- ότι το μητρικό ίδρυμα ελέγχει το παράρτημα μέσω συμμετοχής με απόλυτη πλειοψηφία στο κεφάλαιο και στα όργανα διοίκησης του παραρτήματος ή μέσω της εκπαιδευτικής συμφωνίας.

Είναι δύο πράγματα, τα οποία αναφέρονται στον νόμο, είναι ξεκάθαρα η διαφορά του ενός από του άλλου.

Φυσικά, να διαθέτει κατ’ ελάχιστον τρεις σχολές με ένα τουλάχιστον πρόγραμμα πρώτου κύκλου, να παρέχει αναγνωρισμένα προγράμματα σπουδών, να διαθέτει εκπαιδευτικό προσωπικό, διοικητικό και τεχνικό προσωπικό. Θα σας αναλύσω και στη συνέχεια το πώς αυτό το προσωπικό προσλαμβάνεται.

Να αναφέρω στο σημείο αυτό, σχετικά με το πρώτο υποερώτημα της ερώτησής σας, ότι την αίτηση για χορήγηση άδειας εγκατάστασης και λειτουργίας του παραρτήματός ΝΠΠΕ, την υποβάλλει το μητρικό ίδρυμα ή νομίμως εξουσιοδοτημένο πρόσωπο από το μητρικό ίδρυμα. Αυτό αναφέρει ο νόμος, παράγραφος 1, άρθρο 139. Έτσι, λοιπόν, ως νομικές -εντός εισαγωγικών- οντότητες της αλλοδαπής υπεβλήθησαν αιτήσεις για έναρξη λειτουργίας από το ’25-’26 δώδεκα από τα εξής πανεπιστήμια της αλλοδαπής: The University of York Ηνωμένο Βασίλειο, University of Greater Manchester Ηνωμένο Βασίλειο, University of Paris Nord Sorbonne με έδρα τη Γαλλία, The Open University Ηνωμένο Βασίλειο, University of Derby Ηνωμένο Βασίλειο, University of West London Ηνωμένο Βασίλειο, Essex Ηνωμένο Βασίλειο, Nicosia με έδρα την Κύπρο, London Metropolitan Ηνωμένο Βασίλειο, Queen Margaret Ηνωμένο Βασίλειο, University of Kiel Ηνωμένο Βασίλειο, University of East London Ηνωμένο Βασίλειο.

Στη συνέχεια, λοιπόν, όλων αυτών και σύμφωνα με τη διαδικασία που ορίζει ο νόμος ακολούθησε η αξιολόγηση των αιτήσεων και ολοκληρώθηκε η αδειοδότηση τεσσάρων παραρτημάτων ΝΠΠΕ, δηλαδή, του Αμερικανικού Πανεπιστημίου Ανατόλια που είναι παράρτημα του Open University, του Unic Athens παράρτημα του University of Nicosia, του The University of Keele Greece παράρτημα του The University of Kiel και του CITY ευρωπαϊκό παράρτημα του πανεπιστημίου του York.

Καταθέτω στα Πρακτικά και τα ΦΕΚ, είναι οι δύο πρώτες σελίδες από το καθένα -επειδή πρέπει να είναι μέσα στα ΦΕΚ, υπάρχει το καταστατικό και o εσωτερικός κανονισμός, είναι πάνω από χίλιες σελίδες- έτσι ώστε να μπορεί ο καθένας, με βάση τα ΦΕΚ, να δει όλο το καταστατικό και τον εσωτερικό κανονισμό -τη συμφωνία- και σημειώνω ότι στα τέσσερα ΦΕΚ που σας ανέφερα, έχει δημοσιευθεί και το καταστατικό και o εσωτερικός κανονισμός.

Στη δευτερολογία μου, βεβαίως, θα επανέλθω με περισσότερες λεπτομέρειες και ζητώ συγγνώμη, κύριε Πρόεδρε, που ξέφυγα από τον χρόνο. Νομίζω, όμως, ότι είναι ζητήματα που πρέπει να αναλυθούν ουσιαστικά.

(Στο σημείο αυτό ο Υφυπουργός Παιδείας, Θρησκευμάτων και Αθλητισμού κ. Νικόλαος Παπαϊωάννου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υφυπουργέ, αλίμονο!

Ο συνάδελφος κ. Παραστατίδης έχει τον λόγο.

Με άνεση, κύριε Παραστατίδη.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Κύριε Πρόεδρε, κύριε Υφυπουργέ, η Κυβέρνηση αυτή στο πολιτικό σχόλιο για τη μεταρρύθμιση στην οποία αναφέρεστε, διά του νόμου Πιερρακάκη -της προηγούμενης ηγεσίας, όχι της δικής σας ηγεσίας- υποσχέθηκε και δεσμεύτηκε ισχυρά και για μη κερδοσκοπικά πανεπιστήμια του εξωτερικού. Σήμερα, εκ του αποτελέσματος, δεν έχει έρθει κανένα ισχυρό πανεπιστήμιο, θα έλεγα κανένα πανεπιστήμιο, και τα κολλέγια τα οποία έγιναν πανεπιστήμια -ανωτατοποιήθηκαν, δηλαδή- είναι κερδοσκοπικοί οργανισμοί. Ξέρετε πώς λέγεται αυτό; Εξαπάτηση του ελληνικού λαού. Είπατε ισχυρά πανεπιστήμια μη κερδοσκοπικά και έχουν γίνει τα κολλέγια πανεπιστήμια τα οποία είναι κερδοσκοπικοί οργανισμοί.

Ο δε νόμος Πιερρακάκη ο οποίος είχε 53% -σας θυμίζω- θετικές γνώμες -εσείς δεν ήσασταν, επαναλαμβάνω, εδώ όταν ψηφίστηκε- με έναν πανίσχυρο επικοινωνιακό μηχανισμό να τον υποστηρίζει, σήμερα έχει γίνει αντικείμενο σάτιρας στα καφενεία για το Χάρβαρντ και το Γέιλ. Αυτή είναι η πραγματικότητα. Και επισημαίνω, επειδή μιλήσατε για εξαίρεση, ότι δεν υπάρχει ούτε μία οικονομικά και τεχνολογικά ανεπτυγμένη χώρα του κόσμου της οποίας η ανώτατη παιδεία να στηρίζεται σε παραρτήματα ξένων πανεπιστημίων -αυτή είναι η εξαίρεση- και όχι σε σοβαρά δημόσια και κάποια μη κρατικά, μη κερδοσκοπικά πανεπιστήμια εναρμονισμένα στην τριτοβάθμια εκπαίδευση με ακαδημαϊκά, οικονομικά και γεωγραφικά κριτήρια. Αυτό συμβαίνει στον σύγχρονο κόσμο. Προσέξτε, εμείς ως ΠΑΣΟΚ λέμε ούτε Κούβα ούτε Ελ Ντοράντο, γιατί αυτό που κάνετε είναι Ελ Ντοράντο.

Λοιπόν, ως τομεάρχης παιδείας του ΠΑΣΟΚ δεν θα επιτρέψω να γίνει η χώρα μας ευρωπαϊκή εξαίρεση. Αν λοιπόν ελπίζει αυτή η Κυβέρνηση, η οποία ετοίμαζε φιέστες και τώρα πάει να περάσει τον νόμο κάτω από το χαλί, απ’ ό,τι πληροφορούμαι, θεωρεί ότι ξεμπέρδεψε με το ΠΑΣΟΚ, με τον νόμο Πιερρακάκη έστω και απαξιωμένο, να γνωρίζει ότι κάνει λάθος.

Επανέρχομαι στο θέμα μας, στο οποίο δεν έχω λάβει απαντήσεις για το καταστατικό. Άλλωστε προφανώς είναι ήδη δημοσιευμένο. Δεν συζητάμε για το καταστατικό.

Λοιπόν, εγώ δεν ρωτώ ως ιδιοκτήτης κολεγίου ούτε ως κάποιος ο όποιος θέλει να τεκμηριώσει το έννομο συμφέρον. Απαντάτε σε Βουλευτή του Ελληνικού Κοινοβουλίου προφανώς, σε κοινοβουλευτικό τομεάρχη της παιδείας της Αξιωματικής Αντιπολίτευσης, σε διαδικασία κοινοβουλευτικού ελέγχου.

Δεν χρειάζεται λοιπόν να τεκμηριώσω, κύριε Πρόεδρε, κανένα έννομο συμφέρον. Το έννομο συμφέρον τεκμαίρεται από την ιδιότητά μου ως Βουλευτή, ως εκπροσώπου του ελληνικού λαού που καλείται μέσω αυτής της διαδικασίας να προασπίσει το δημόσιο συμφέρον.

Κύριε Υφυπουργέ, γιατί στο ερώτημα που σας έθεσα μετ’ επιτάσεως αποφύγατε ακόμη και σήμερα να δώσετε μια ξεκάθαρη απάντηση; Με βάση τις ισχύουσες διατάξεις του δικού σας νόμου, το μητρικό ίδρυμα να είναι αποκλειστικά υπόχρεο για την κατάθεση της αίτησης της εγγυητικής επιστολής και την καταβολή του παραβόλου; Είμαι σαφής. Ναι ή όχι; Γιατί το αποφεύγετε; Δεν γνωρίζετε τον νόμο; Θεωρείτε ότι η σχετική διάταξη του νόμου είναι ασαφής; Αναμένετε κάποια ερμηνεία από κάποιον και από ποιον; Και πότε προέκυψε αυτή η δυσκολία;

Γιατί, προσέξτε τώρα, έχει ενδιαφέρον. Το Υπουργείο Παιδείας έχει διαβεβαιώσει επισήμως και εγγράφως, με μη επιδεχούμενη ερμηνειών διατύπωση, το Συμβούλιο της Επικρατείας, με σχετικό υπόμνημα που κατέθεσε ενώπιόν του, ότι θεωρεί προϋπόθεση του νόμου, προϋπόθεση και της συνταγματικότητάς του είναι οι αιτήσεις, οι εγγυητικές επιστολές, τα χρήματα των παραβόλων να έχουν καταβληθεί από τα μητρικά ιδρύματα. Το υπόμνημα του Υπουργείου Παιδείας προς το Σ.τ.Ε., σελίδα 5, νομίζω, 3Β.

Λοιπόν, τι συμβαίνει εδώ; Τι έχει αλλάξει από τότε; Ο νόμος πάντως, σε ό,τι αφορά τουλάχιστον αυτό, δεν έχει αλλάξει. Και είναι κρίσιμο να απαντήσετε γιατί.

Ολοκληρώνω. Ξέρετε, διαφορετικά θα αιωρείται η υπόνοια ότι η πολιτική ηγεσία του Υπουργείου Παιδείας επιχείρησε να ξεγελάσει και να παγιδεύσει το ανώτατο δικαστήριο της χώρας με παραπλανητικούς ισχυρισμούς, κάτι που θεωρώ αδιανόητο και δεν το πιστεύω ή δεν θέλω να το πιστέψω.

Ας το ξεκαθαρίσουμε σήμερα εδώ μια και έξω. Περιμένω την απάντησή σας και παρακαλώ να είναι μια απάντηση ευθεία και σαφής.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Παραστατίδη.

Κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Κύριε Βουλευτά, θα ξεκινήσω από το τελευταίο που είπατε. Είναι προφανές ότι αυτή η Κυβέρνηση, αυτή η παράταξη σέβεται τους θεσμούς της χώρας. Άρα, δεν υπάρχει περίπτωση να υπονοήσει κανένας ή να σκεφτεί αυτό που είπατε, να παγιδεύσει το Υπουργείο Παιδείας το ανώτατο δικαστήριο της χώρας. Είναι κάτι το οποίο είναι έξω από τις αρχές, τις θέσεις, τις απόψεις μας, είναι έξω από τη λογική της ύπαρξης, της λειτουργίας ενός κράτους.

Δεύτερον, πολύ γενικά σε αυτό που είπατε στην αρχή, για τα κολλέγια που έγιναν πανεπιστήμια, νομίζω ότι είναι -και το γνωρίζετε καλά, είμαι σίγουρος- μια έκφραση που λέγεται γενικώς για να υποστηρίξει απόψεις και θέσεις, με τις οποίες μπορεί να μη συμφωνούμε, αλλά και εσείς καταλαβαίνετε ότι κανένα κολέγιο δεν έγινε πανεπιστήμιο.

Διότι αν ήταν να γίνουν πανεπιστήμια κολλέγια που ήταν όροφοι που είχαν φως και λειτουργούσαν ως κολλέγια, πιθανόν θα γίνονταν περισσότερα από τα τέσσερα. Αν ανατρέξετε στους φακέλους των τεσσάρων, θα δείτε ότι όχι απλώς κολέγια δεν έγιναν πανεπιστήμια, αλλά και νέα κτίρια υπάρχουν και campuses υπάρχουν και οποιαδήποτε δομή, δηλαδή αυτό που ονομάζουμε ακαδημαϊκή περιοχή σε ένα πανεπιστημιακό ίδρυμα. Επομένως, δεν συζητάμε για κανένα κολλέγιο να έχει γίνει πανεπιστήμιο.

Τέλος, για τον σύγχρονο κόσμο είναι προφανές, γιατί η Νέα Δημοκρατία ήταν η μόνη πολιτική δύναμη -ναι μεν μπορεί να υπάρχει και κάτι άλλο στον σύγχρονο κόσμο- αλλά στον σύγχρονο κόσμο το άρθρο 16 θα είχε αναθεωρηθεί, αν ήταν όπως είναι εδώ πολλά χρόνια πριν και δεν θα ταμπουρωνόμασταν πίσω από ιδεολογικές αντιλήψεις και αγκυλώσεις για το περίφημο άρθρο 16.

Πάμε στα ερωτήματα με βάση το άρθρο 138 του ν.5094. Κάθε αίτηση για ίδρυση για παράρτημα μη κερδοσκοπικού συνοδεύεται από δύο υποφακέλους. Ο πρώτος περιλαμβάνει πολύ συνοπτικά υπεύθυνη δήλωση πρόθεσης εγκατάστασης -τα γνωρίζετε- σχέδιο εκπαιδευτικής συμφωνίας, καταστατικό παραρτήματος.

Πάμε τώρα στην ουσία. Περιλαμβάνει επίσης εγγυητική επιστολή τράπεζας ποσού 2 εκατομμυρίων ευρώ για κάθε αίτηση, προσαυξανόμενο το ποσό αυτό κατά 500.000 ευρώ για κάθε επιπλέον σχολείο.

Τονίζω λοιπόν εδώ -και απαντώντας στο δεύτερο ερώτημά σας- ότι όλες οι εγγυητικές επιστολές που υπεβλήθησαν εκδόθηκαν για λογαριασμό του υπό σύσταση ΝΠΠΕ, ξεκάθαρα.

Περιλαμβάνει επίσης παράβολο εξακοσίων χιλιάδων ευρώ. Τα παράβολα, λοιπόν, κατατέθηκαν από φυσικά ή νομικά πρόσωπα που συνδέονται με το υπό σύσταση παράρτημα ΝΠΠΕ μέσω του καταστατικού, σύμφωνα με τα ειδικότερα οριζόμενα στον ν.5094. Και φυσικά βεβαίωση χώρου κύριας χρήσης.

Στον δεύτερο υποφάκελο περιλαμβάνεται εσωτερικός κανονισμός του παραρτήματος ΝΠΠΕ, προσφερόμενα αναγνωρισμένα από το μητρικό ίδρυμα προγράμματα σπουδών, διοικητικές και υποστηρικτικές υπηρεσίες, σχέδιο ανάπτυξης προγραμμάτων σπουδών, ύψος διδάκτρων, καθορισμός διάρκειας σπουδών, περιγράμματα θέσεων του εκπαιδευτικού προσωπικού, αριθμός εκτιμώμενου εκπαιδευτικού ερευνητικού προσωπικού, πρόγραμμα ερευνητικής δραστηριότητας και μελέτη συνεπειών, με την οποία τεκμηριώνεται η συμβατότητα του παραρτήματος με το πρόγραμμα εθνικής στρατηγικής για την ανώτατη εκπαίδευση.

Μετά την κατάθεση των αιτήσεων η αρμόδια υπηρεσία του Υπουργείου μάς διαβίβασε τα κατατεθέντα δικαιολογητικά ΕΘΑΑΕ, ΕΟΠΠΕΠ και Υπουργείο Εξωτερικών με τον τρόπο που ρητώς ορίζεται στο άρθρο 139. Εξυπακούεται ότι η απαραίτητη προϋπόθεση για την εξέλιξη της διαδικασίας αδειοδότησης ήταν φυσικά ο έλεγχος της πληρότητας των φακέλων.

Σας διαβεβαιώνω, λοιπόν, ότι τόσο οι εγγυητικές έχουν ελεγχθεί για τη γνησιότητά τους όσο και τα παράβολα έχουν αρμοδίως ελεγχθεί και δεσμευτεί από τις εκ του νόμου αρμόδιες υπηρεσίες, στο πλαίσιο αυτής της σύνθετης διοικητικής λειτουργίας, που συνιστά η διαδικασία της αδειοδότησης παραρτημάτων ΝΠΠΕ.

Για την πληρότητα της συζήτησης θα καταθέσω στα Πρακτικά το ΦΕΚ με το ειδικό πρότυπο της ΕΘΑΑΕ για την αξιολόγηση των αιτήσεων, το οποίο περιλαμβάνει οκτώ απαιτήσεις με αντικειμενικά και ακαδημαϊκά κριτήρια, που σημαίνει πως ό,τι ακολουθήθηκε από την ΕΘΑΑΕ ανήκει στην ευρωπαϊκή οικογένεια των αντίστοιχων αρχών, είναι κάτι το οποίο πληροί όλες τις δικλίδες, καθώς και τον κώδικα δεοντολογίας των μελών των ειδικών επιτροπών αξιολόγησης.

Και όπως είπα και στην πρωτολογία μου, στις αποφάσεις αδειοδότησης που εκδόθηκαν περιλαμβάνεται το καταστατικό και ο εσωτερικός κανονισμός.

Τέλος, στην παρούσα φάση, αξιολογούνται από την ΕΘΑΑΕ τα προγράμματα σπουδών με βάση πάλι το ειδικό πρότυπο ποιότητας, το οποίο θα καταθέσω επίσης στα Πρακτικά, κάτι το οποίο γίνεται και στα δημόσια πανεπιστήμια. Με την ολοκλήρωση και αυτής της διαδικασίας θα είμαστε σε θέση να πούμε και ποια προγράμματα σπουδών παραρτημάτων πιστοποιούνται από την ΕΘΑΑΕ.

(Στο σημείο αυτό ο Υφυπουργός Παιδείας, Θρησκευμάτων και Αθλητισμού κ. Νικόλαος Παπαϊωάννου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Βήμα-βήμα, λοιπόν, προχωρούμε στην πλήρη υλοποίηση της κομβικής αυτής μεταρρύθμισης, που διασφαλίζει νέες προοπτικές για την ελληνική εκπαίδευση στο πλαίσιο ασφαλιστικών ακαδημαϊκών δικλίδων, που επιτρέπουν τα ΝΠΠΕ και τα δημόσια πανεπιστήμια να συνυπάρχουν στο πλαίσιο ενός εξωστρεφούς ακαδημαϊκού χάρτη.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Συνεχίζουμε με τη δεύτερη με αριθμό 1348/15-9-2025 επίκαιρη ερώτηση πρώτου κύκλου της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας του Κομμουνιστικού Κόμματος Ελλάδας κ. Αφροδίτης Κτενά προς την Υπουργό Παιδείας, Θρησκευμάτων και Αθλητισμού με θέμα: «Να ανακληθούν οι άδειες των ιδιωτικών δήθεν πανεπιστημίων και να καταργηθεί ο νόμος - έκτρωμα 5094/2024 για τα ιδιωτικά "πανεπιστήμια"».

Κυρία Κτενά, έχετε τον λόγο για την πρωτολογία σας.

**ΑΦΡΟΔΙΤΗ ΚΤΕΝΑ:** Ευχαριστώ, κύριε Πρόεδρε.

Κύριε Υπουργέ, πριν ενάμιση χρόνο ψηφίστηκε ο ν.5094, ο νόμος που έχει μείνει γνωστός ως νόμος Πιερρακάκη, ένας νόμος επονείδιστος, άδικος που στρέφεται εχθρικώς προς τα μορφωτικά δικαιώματα των νέων παιδιών και τις ανάγκες της κοινωνίας μας για ποιοτική εκπαίδευση πανεπιστημιακού επιπέδου, βέβαια, όπως είχαμε τοποθετηθεί και τότε, με βασικό στόχο τα δημόσια πανεπιστήμια.

Αποδείχτηκε ενάμιση χρόνο μετά ότι ο βασικός στόχος, παρά τα όσα επιχειρήματα επιστράτευσε η Κυβέρνηση, τα κυβερνητικά στελέχη και οι Βουλευτές που μίλησαν τότε, όλα τα επιχειρήματα της Κυβέρνησης κατέπεσαν. Τώρα, πλέον, ξέρουμε πολύ καλά ότι ο μόνος στόχος ήταν το άνοιγμα της αγοράς. Το λέτε με κάθε τρόπο όλοι σας, πηγαίνοντας να υπερασπιστείτε τον νόμο αυτό και τον τρόπο με τον οποίο, τώρα, εφαρμόζεται.

Έχουμε δει πάρα πολλά και έχουμε ακούσει το τελευταίο διάστημα. Έχουν αποκαλυφθεί οι πραγματικές στοχεύσεις. Θα αναφερθώ, για παράδειγμα, στο ότι φτάνετε στο σημείο να ξηλώνετε ακόμα και τον νόμο που ψηφίσατε, με διάφορες τροπολογίες, όπως για παράδειγμα για τις απαιτήσεις στα κτιριακά, τις προδιαγραφές που πρέπει να έχουν τα κτιριακά, προκειμένου να συμφωνούν και προκειμένου να επιταχυνθεί η διαδικασία αδειοδότησης.

Ό,τι ισχυριζόσασταν τότε, ότι ήταν αυστηρές προδιαγραφές, ξηλώνονται μία μία με τροπολογίες και άρθρα που ήρθαν μετέπειτα και σε άσχετα νομοσχέδια πολλές φορές. Φτάσατε στο σημείο, τώρα το καλοκαίρι, να επιτρέψετε την αδειοδότηση, ακόμη και χωρίς πιστοποιητικό πυρασφάλειας, κάτι που και το τελευταίο καφενείο χρειάζεται, προκειμένου να λειτουργήσει. Δώσατε επανειλημμένα αναβολές, προκειμένου να προλάβουν οι επιχειρηματίες να καταθέσουν προτάσεις και τώρα λέτε ότι θα ανοίξουν τέλος Οκτώβρη.

Να πω ότι κάνετε τον κάμποσο σαν Υπουργείο κάθε φορά που ένα δημόσιο πανεπιστήμιο προσπαθεί ή επιδιώκει να τελειώσει ή να αρχίσει πιο αργά. Και βέβαια, έχουμε όσα αποκαλύφθηκαν για τη διαδικασία πιστοποίησης, με τη σχέση ελεγκτών και ελεγχόμενων, όσα βγήκαν στη φόρα για την εμπλοκή κυβερνητικών στελεχών, έχουμε τον πρώην γενικό γραμματέα του Υπουργείου να αναλαμβάνει πρύτανης σε ένα από αυτά τα «μαγαζιά» και μάλιστα, σε συνέντευξή του την περασμένη Κυριακή να αναφέρεται στα πλεονεκτήματα αυτών των εκπαιδευτηρίων που βαφτίζετε πανεπιστήμια, απαριθμώντας τα αντίστοιχα μειονεκτήματα των δημοσίων πανεπιστημίων. Διαβάζω συγκεκριμένα: «Οι μη λειτουργικές και συχνά απαρχαιωμένες εγκαταστάσεις».

Ποιος φταίει γι’ αυτό; Δεν φταίει η Κυβέρνησή σας; Δεν φταίνε όσοι κυβέρνησαν σε αυτό τον τόπο για την κατάσταση των πανεπιστημίων και των εγκαταστάσεων και τώρα τα παρουσιάζετε σαν μειονεκτήματα έναντι των ιδιωτικών που φέρνετε; Αναφέρθηκε στο μεγαλύτερο αριθμό μαθημάτων. Αλήθεια, από πότε είναι μειονέκτημα να σπουδάζει κάποιος το αντικείμενο, την επιστήμη του ολοκληρωμένα, με όσα μαθήματα απαιτούνται;

Αναφέρθηκε στον μεγάλο αριθμό φοιτητών. Ποιος φταίει γι’ αυτό; Ποιος φταίει για τις άθλιες αναλογίες καθηγητών - φοιτητών, για την υποστελέχωση που μαστίζει τα δημόσια πανεπιστήμια; Και βέβαια, ποιος φταίει για το δυσκίνητο μηχανισμό χρηματοδότησης και διοίκησης, ώστε να μην αφήσει καμία απολύτως αμφιβολία για το πού πάει το πράγμα;

Εξάλλου, ένας άλλος πρύτανης αναφέρθηκε με χαρά στο πώς θα μπορεί τώρα το ιδιωτικό «μαγαζί» που αυτός διοικεί να έχει πρόσβαση στη δημόσια χρηματοδότηση για την έρευνα.

Βέβαια, θα αναφερθώ και στα προγράμματα σπουδών, την ποιότητά τους. Μιλάμε για αυτά της Ιατρικής. Τέσσερα χρόνια η Ιατρική. Βέβαια, θα μου πείτε η Μπολόνια και η Λισαβόνα επιτρέπουν να συμπληρώσουν τα υπόλοιπα που λείπουν με από εδώ και από εκεί μαθήματα. Εκεί το πάτε; Ή να μιλήσω για το πρόγραμμα σπουδών της Νομικής; Όχι μόνο ανοίξατε τρεις Νομικές εκεί που δεν αφήσατε να ανοίξει μία ακόμα στην Πάτρα, αλλά και όλος ο νομικός κόσμος της χώρας είναι ανάστατος για το πρόγραμμα σπουδών που δόθηκε στη δημοσιότητα.

Επίσης, είσαστε μέλος ΔΕΠ, κύριε Υπουργέ. Αλήθεια, τα μέλη ΔΕΠ είναι απλά διδάκτορες; Αυτό είναι το μόνο που απαιτεί ένα μέλος ΔΕΠ και στήνετε σχολές με εννέα διδάκτορες;

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, παρακαλώ.

**ΑΦΡΟΔΙΤΗ ΚΤΕΝΑ:** Ολοκληρώνω.

Όλα αυτά, λοιπόν, δεν αφήνουν καμία αμφιβολία για το τι θέλετε πραγματικά να πετύχετε. Μάλιστα, η Κυβέρνηση της Νέας Δημοκρατίας διά στόματος του Πρωθυπουργού είχε το έχει το θράσος -θα πω- να μιλήσει για απλή λογική και δικαίωση των οικογενειών.

Το μόνο που στέκει στη λογική μετά από όλα όσα έχουν αποκαλυφθεί, το μόνο που μπορεί να δικαιώσει τους κόπους των οικογενειών είναι να ανακληθούν εδώ και τώρα όλες οι άδειες εγκατάστασης και λειτουργίας των ιδιωτικών πανεπιστημίων και να καταργήσετε αυτόν τον άδικο και ταξικό νόμο, αντί να τον αλλάζετε κομμάτι-κομμάτι για να πετύχετε τους κόπους σας.

Τέλος, να στηρίξετε, επιτέλους, τα δημόσια πανεπιστήμια, για να δώσετε στην ελληνική κοινωνία την τριτοβάθμια εκπαίδευση που αξίζει, γιατί οι απόφοιτοι, οι πτυχιούχοι είναι αυτοί που μεθαύριο θα είναι δίπλα μας σαν γιατροί, σαν δικηγόροι, σαν λογιστές, σαν μηχανικοί.

**ΠΡΟΕΔΡΕΥΩΝ (Αθανάσιος Μπούρας):** Κύριε Υφυπουργέ, έχετε τον λόγο για την απάντησή σας.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Πριν μπω στην επιμέρους απάντηση, δύο παρατηρήσεις γενικά στην τοποθέτηση της κ. Κτενά.

Κάποια στιγμή στην τοποθέτησή σας, κυρία Βουλευτή, μιλήσατε για αναβολές οι οποίες διευκολύνουν επιχειρηματίες. Όπως είπα και πριν, οπωσδήποτε μπορεί να διαφωνούμε πολιτικά, ιδεολογικά και φυσικά, αυτή η διαφωνία μπορεί να οδηγεί και σε χρήση εκφράσεων που ουδεμία σχέση έχουν με την πραγματικότητα για να στηριχθεί αυτή η διαφωνία. Από τη μία λέτε ότι δίνονται αναβολές. Από την άλλη λέτε γενικότερα ότι αδειοδοτήθηκαν πανεπιστήμια με διαδικασίες εξπρές. Αποφασίστε, επιτέλους, τι θέλετε! Θέλετε το γρήγορο; Θέλετε το μη γρήγορο; Ό,τι και να γίνει πάντα κάτι θα έχετε να λέτε και πάντα κάτι θα έχετε να λέτε επί της διαδικασίας. Για τον λόγο αυτόν και πριν και τώρα θα μιλήσω επί της διαδικασίας της αδειοδότησης, για να καταλάβουμε όλοι τι πραγματικά συμβαίνει.

Επίσης, μας αναφέρετε και στην ερώτησή σας ότι ο ν.5094/2024 ψηφίστηκε κατά παράβαση του Συντάγματος. Θα ξεκινήσω, λοιπόν, θυμίζοντας ότι ο ν.5094/2024 -και το γνωρίζετε- για την εγκατάσταση και λειτουργία παραρτημάτων ξένων πανεπιστημίων στην Ελλάδα κρίθηκε συνταγματικός με βάση την ιστορικής σημασίας απόφαση της Ολομέλειας του Σ.τ.Ε.. Λέω ιστορικής σημασίας, γιατί η απόφαση αυτή επιβεβαιώνει με τον πλέον εμφατικό τρόπο την εμβληματική αυτή μεταρρυθμιστική πολιτική της Κυβέρνησης του Κυριάκου Μητσοτάκη. Είναι μια μεταρρύθμιση που σχεδιάστηκε με συνέπεια, μελετήθηκε σε βάθος και υλοποιείται με υπευθυνότητα, προκειμένου να προσφέρει στους νέους περισσότερες και ουσιαστικότερες επιλογές σπουδών μέσα σε ένα αυστηρά εποπτευόμενο πλαίσιο ποιότητας και διαφάνειας.

Μιλάτε, επίσης, στην ερώτησή σας για ταχύτατες και αδιαφανείς διαδικασίες αδειοδότησης. Το έθιξα ακροθιγώς πριν. Μπαίνω στην ουσία. Η αξιολόγηση των αιτήσεων από την ΕΘΑΑΕ πραγματοποιείται σύμφωνα με διαδικασίες διασφάλισης ποιότητας και διαφάνειας, όπως προβλέπεται στον ν.5094/2024 και στο ειδικό πρότυπο της ΕΘΑΑΕ. Είναι δημοσιοποιημένο το πρότυπο αυτό στην ιστοσελίδα της ΕΘΑΑΕ, καθώς επίσης και σε ΦΕΚ, το οποίο επίσης θα καταθέσω για να υπάρχει και στα Πρακτικά της Βουλής και στη δική σας ερώτηση.

Το πρότυπο περιλαμβάνει οκτώ απαιτήσεις, με αντικειμενικά και ακαδημαϊκά κριτήρια, σύμφωνα με διεθνώς αναγνωρισμένα πρότυπα ποιότητας. Τι καλύπτει; Σκοπός και φυσιογνωμία του υπό αδειοδότηση ΝΠΠΕ, αποστολή, στρατηγική για τη διασφάλιση ποιότητας, διάρθρωση ακαδημαϊκών μονάδων, ανάπτυξη προγραμμάτων σπουδών, εκπαιδευτικό, διοικητικό, τεχνικό προσωπικό, επάρκεια υποδομών και υπηρεσιών και στρατηγική βιωσιμότητας, καθώς και ερευνητική δραστηριότητα.

Για τις ανάγκες αυτές η ΕΘΑΑΕ συγκρότησε δώδεκα ειδικές επιτροπές αξιολόγησης, έτσι ώστε, προκειμένου να είναι η ΕΘΑΑΕ συνεπής στο χρονοδιάγραμμα της διαδικασίας αδειοδότησης, είχε αποστείλει ήδη από τον Οκτώβριο - Νοέμβριο του 2024 επιστολές εκδήλωσης ενδιαφέροντος σε ογδόντα διακεκριμένους Έλληνες καθηγητές πρώτης βαθμίδας, για να δηλώσουν τη διαθεσιμότητά τους. Απέστειλαν αυτοί οι άνθρωποι στην ΕΘΑΑΕ δήλωση αποδοχής πρόσκλησης, η οποία περιλαμβάνει και δήλωση ενδεχόμενης σύγκρουσης συμφερόντων. Και αυτό πάντα σύμφωνα με τον κώδικα δεοντολογίας της Αρχής. Θα το καταθέσω και στα Πρακτικά.

Επομένως, η διαδικασία αξιολόγησης είχε όλα τα χαρακτηριστικά που ήταν απαραίτητα για τη διασφάλιση της ποιότητας και της διαφάνειας στο πλαίσιο ενός αυστηρού θεσμικού πλαισίου και ενός λεπτομερούς χρονοδιαγράμματος. Βεβαίως, στη δευτερολογία μου θα επανέλθω και με στοιχεία για όλα τα υπόλοιπα που θέτετε στην ερώτησή σας.

Ευχαριστώ.

(Στο σημείο αυτό ο Υφυπουργός Παιδείας, Θρησκευμάτων και Αθλητισμού κ. Νικόλαος Παπαϊωάννου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Κυρία Κτενά, έχετε τον λόγο για τη δευτερολογία σας.

**ΑΦΡΟΔΙΤΗ ΚΤΕΝΑ:** Κύριε Υπουργέ, δεν απαντήσατε σε κανένα από τα δύο ερωτήματά μου ούτε για το πώς θα στηρίξετε τη δημόσια εκπαίδευση, τα δημόσια πανεπιστήμια ούτε, φυσικά, για το αίτημα να ανακληθούν οι άδειες και να καταργηθεί ο νόμος.

Ωστόσο, ξεκινώντας από αυτά που είπατε για τις αναβολές και τις fast track διαδικασίες, ξέρετε ότι το ένα δεν αναιρεί το άλλο. Το ότι η όλη διαδικασία ήταν πραγματικά ότι λαχανιάζατε να προλάβετε τα όρια και τα χρονοδιαγράμματα που εσείς είχατε θέσει, δεν αναιρεί το ότι χρειάστηκαν αναβολές για να ολοκληρωθεί αυτή η απαράδεκτη διαδικασία.

Τέλος πάντων, για να μπούμε στην ουσία, δεν είμαστε εμείς αυτοί που θα υπερασπιστούν το ευρωπαϊκό κεκτημένο στην αξιολόγηση και στην ποιότητα στην τριτοβάθμια εκπαίδευση, όταν ξέρουμε καλά -και το ξέρει και ο κόσμος και το καταλαβαίνει- ότι η αξιολόγηση και τα κριτήρια με τα οποία γίνεται αυτή έχει μόνο έναν στόχο, τη διευκόλυνση της εμπορευματοποίησης της δημόσιας εκπαίδευσης. Αυτό έχει φανεί σε όλες τις βαθμίδες και τώρα το ζούμε χρόνια όσοι είμαστε μέσα στα πανεπιστήμια. Τώρα το καταλαβαίνει ο καθένας με τα ιδιωτικά που φέρνετε.

Και ναι, είναι αναβάθμιση κολεγίων -επειδή είπατε πριν ότι δεν είναι- γιατί ο ίδιος ο προηγούμενος Υπουργός, ο κ. Πιερρακάκης, είπε ότι με αυτόν τον νόμο ρυθμίζουμε την αγορά των κολεγίων.

Τέλος πάντων, επανέρχομαι στο θέμα της πολιτικής της Ευρωπαϊκής Ένωσης, την οποία εσείς ουσιαστικά εφαρμόζετε με το να ανοίγετε την αγορά στα ιδιωτικά μαγαζιά. Και εδώ πέρα να πούμε ότι, ναι, είναι καλές πρακτικές αυτές που υιοθετείτε εσείς στον νόμο σας και δεν πρόκειται να υπερασπιστούμε αυτήν την πολιτική της Ευρωπαϊκής Ένωσης, που οδηγεί ακριβώς στην εμπορευματοποίηση. Όμως, σε αυτό το τοπίο η χώρα μας υπήρξε μια θετική εξαίρεση. Και δεν είναι κακό να είσαι καλός σε κάτι, δεν είναι κακό, για παράδειγμα, να έχεις υψηλού επιπέδου σπουδές Ιατρικής.

Και εξάλλου, γνωρίζουμε πια και από τον τομέα της υγείας, μιας και αναφέρθηκα στην Ιατρική, ότι η συνύπαρξη δημόσιου και ιδιωτικού, την οποία τόσο πολύ υποστηρίζετε και μάλιστα, λέτε ότι αυτή η συνύπαρξη θα ευνοήσει τα δημόσια -γιατί εκεί θέλω να καταλήξω και πρέπει να απαντήσετε για την κατάσταση των δημοσίων με την πολιτική σας- αυτή η πολιτική λοιπόν της συνύπαρξης ιδιωτικού-δημοσίου στον τομέα της υγείας έχει διαλύσει το Δημόσιο. Και αυτό θέλετε να κάνετε και στο δημόσιο πανεπιστήμιο.

Μέχρι τώρα έχουμε δει βάθεμα της κατηγοριοποίησης. Φέρνετε, για παράδειγμα, το Διεθνές Απολυτήριο ακριβώς για να διευκολύνετε την ιδιωτικοποίηση. Ουσιαστικά νομοθετείτε το ότι ο καθένας θα παίρνει αυτό για το οποίο πληρώνει. Η ποιότητα της εκπαίδευσης, εν προκειμένω, θα είναι ανάλογη του βάθους της τσέπης της οικογένειας.

Και ξέρετε πολύ καλά ότι τα δίδακτρα -αυτό δείχνουν οι καλές ευρωπαϊκές πρακτικές- οδηγούν σε δάνεια, οδηγούν σε φοιτητικό δανεισμό, κάτι που χρόνια προσπαθεί να πετύχει η Ευρωπαϊκή Ένωση και στη χώρα μας και δεν έχετε καταφέρει ακόμα να το περάσετε γιατί ακριβώς βρίσκεται απέναντί σας το φοιτητικό κίνημα, το κίνημα των πανεπιστημίων και το εργατικό λαϊκό κίνημα.

Η Κυβέρνηση είναι έκθετη απέναντι στον λαό. Ανοίγετε την αγορά και περιμένετε πελάτες. Αυτό κάνατε. Και γι’ αυτό περιστέλλετε δαπάνες στα δημόσια για να είναι σε αυτήν την κατάσταση. Βέβαια, η περιστολή δαπανών σε αυτήν τη φάση περνάει μέσα και από την πολεμική οικονομία, γι’ αυτό και ανοίγετε και την αγορά της έρευνας στα ιδιωτικά, γι’ αυτό διαλύετε τα μορφωτικά δικαιώματα των νέων παιδιών και συμπιέζετε τις προσδοκίες τους για μια καλύτερη ζωή, γιατί για αυτό πηγαίνουν στα πανεπιστήμια πολλά παιδιά, αυτό τον κάνει ταξικό αυτόν τον νόμο.

Τέλος πάντων, ξέρετε πολύ καλά οι θιασώτες της αγοράς ότι αγορά σημαίνει εμπορεύματα, πελάτες, προμηθευτές. Τι σχέση έχουν αυτά με την εκπαίδευση και ειδικά την πανεπιστημιακή εκπαίδευση, όπου, ξαναλέω, το προϊόν της -που είναι οι πτυχιούχοι, που είναι οι επιστήμονες του αύριο- είναι αυτό που έχει ανάγκη η κοινωνία μας, και θα το βρούμε δίπλα μας. Είναι, λοιπόν, κρίσιμης σημασίας η πραγματική ποιότητα της τριτοβάθμιας εκπαίδευσης, και όχι αυτή η κίβδηλη ποιότητα των προτύπων της Ευρωπαϊκής Ένωσης.

Και ξέρετε κάτι; Επειδή αναφέρθηκαν και γίνεται πολύ κουβέντα για την ποιότητα των παραρτημάτων που έχουν έρθει, ότι δεν έχει έρθει το Γέιλ, το Χάρβαρντ, και προφανώς είναι ανέκδοτο αυτό που ζούμε τόσο καιρό με αυτά που βλέπουμε να…

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ να ολοκληρώσετε.

**ΑΦΡΟΔΙΤΗ ΚΤΕΝΑ:** Ολοκληρώνω, κύριε Πρόεδρε.

Όμως, δεν είναι, ξέρετε, μόνο το θέμα της διαφάνειας, της λογοδοσίας και το ποιο πανεπιστήμιο έρχεται ή το θέμα του πλασαρίσματος της λίστας. Αυτό, ούτως ή άλλως, έχει να κάνει με το βάθος της ελληνικής αγοράς. Σήμερα είναι ρηχή η ελληνική αγορά, τώρα ανοίγει, είναι στα σπάργανα. Μεθαύριο μπορεί να βαθύνει, να έχει καλή πελατεία και να έρθει και κανένα άλλο. Το θέμα είναι, ξαναλέω, ότι η εκπαίδευση δεν μπορεί να είναι εμπόρευμα. Επίσης, η ακαδημαϊκή εξωστρέφεια, η ακαδημαϊκή διεθνοποίηση δεν έχει καμία σχέση με το εμπόριο. Και το ξέρουν πάρα πολύ καλά όλοι οι ερευνητές, όλα τα μέλη ΔΕΠ και οι φοιτητές στα πανεπιστήμιά μας.

Γι’ αυτό καταλήγω με το εξής: Τι θα κάνετε, ώστε πραγματικά η πανεπιστημιακή εκπαίδευση να πάψει να είναι εμπόρευμα, να μην κρίνεται από το πορτοφόλι της οικογένειας, να είναι κατοχυρωμένο δικαίωμα από την πολιτεία και να στηρίξετε επιτέλους ουσιαστικά τα δημόσια πανεπιστήμια, και στα κτιριακά τους και με στελέχωση και με γενναία χρηματοδότηση, σύμφωνη με τις ανάγκες του 21ου αιώνα;

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Κυρία Βουλευτή, χαίρομαι για τη συζήτηση, γιατί αναδεικνύεται πραγματικά το βαθύ χάσμα που μας χωρίζει απέναντι στο πώς βλέπουμε εμείς την ανώτατη εκπαίδευση, σύγχρονη, εξωστρεφή και διεθνοποιημένη και με βάση ακαδημαϊκές αρχές, και ποια είναι η δική σας άποψη για μια περίκλειστη παρουσία κάποιων Ανώτατων Εκπαιδευτικών Ιδρυμάτων.

Και θα ξεκινήσω από μια παρατήρησή σας για την ποιότητα των ιδρυμάτων. Επειδή όλοι μας, νομίζω, έχουμε περάσει από διάφορα πανεπιστήμια του εξωτερικού, όταν πηγαίναμε οπουδήποτε, είτε στην Ευρώπη είτε στην Αμερική, έστω και με υποτροφία, εκεί δεχόμασταν την ποιότητα ενός μη state university, ενός μη κρατικού πανεπιστημίου, και πηγαίναμε σε ιδιωτικό πανεπιστήμιο, και με υποτροφία -προς τιμήν μας- αναγνωρίζοντας έτσι έμμεσα την ουσιαστική ποιότητα αυτών των πανεπιστημίων. Άρα, δεν βάζουμε στην πυρά το οτιδήποτε δεν είναι κρατικό.

Δεύτερον, είπατε για τον κ. Πιερρακάκη ότι είπε: «Θα ρυθμίσουμε την αγορά των κολεγίων».

Νομίζω ότι αν καταλάβαινε κανένας -και νομίζω ότι το καταλαβαίνετε- τι σημαίνει «ρυθμίζω την αγορά των κολεγίων», σημαίνει ότι αφήνω τα κολέγια -τα οποία δεν είναι στο διαβαθμισμένο επίπεδο της εκπαίδευσης, συνεργάζονται με πανεπιστήμια κ.λπ.- και έρχομαι ως κράτος να δώσω τη δυνατότητα της παρουσίας αυτονόμως αυτών των ξένων πανεπιστημίων με παραρτήματα στην Ελλάδα για να λειτουργήσουν. Αυτό ρύθμισε και πραγματικά αυτό εννοούσε ο τότε Υπουργός Παιδείας.

Μία τρίτη παρατήρηση ήταν ότι τα δίδακτρα οδηγούν σε δάνεια. Δεν έχω ακούσει τόσα χρόνια από τη μεριά σας να συζητάτε για τα τριάντα πέντε χιλιάδες Ελληνόπουλα που κάνουν προπτυχιακές σπουδές σε διάφορα κράτη της Ευρώπης, που πληρώνουν τόσα στα πανεπιστήμια και για τη διαβίωσή τους σ’ εκείνες τις χώρες. Δηλαδή εκεί οι οικογένειες έχουν τη δυνατότητα να τα στηρίξουν χωρίς δάνεια και αν σε κάποιους απ’ αυτούς δίνουμε τη δυνατότητα να σπουδάσουν στην πατρίδα μας, θα πρέπει να πάρουν δάνειο; Προς Θεού!

Πάμε τώρα στο ερώτημά σας. Θα τα πω και τα δύο. Θα μιλήσω και για το δημόσιο πανεπιστήμιο, του οποίου είμαι θιασώτης, το οποίο υπηρετώ τα τελευταία τριάντα πέντε χρόνια, αλλά και γι’ αυτήν την ιστορική μεταρρύθμιση.

Ξεκινάω από το δεύτερο. Οι ειδικές επιτροπές αξιολόγησης, μετά την ολοκλήρωση των επιτόπιων επισκέψεων, υπέβαλαν στη ΕΘΑΑΕ την έκθεση αξιολόγησης. Το Ανώτατο Συμβούλιο έκανε δεκτές αυτές και φυσικά συνέταξε τις εισηγήσεις προς το Υπουργείο. Ο ΕΟΠΠΕΠ ήλεγξε τη συνδρομή των κτιριολογικών και τεχνικών προϋποθέσεων που θέτει ο νόμος και σύμφωνα με το νομικό πλαίσιο, κάθε παράρτημα πρέπει να διαθέτει κατάλληλες κτιριακές υποδομές.

Όσον αφορά την πυροπροστασία, να σας πω ότι δεν υπάρχει αναίρεση προϋποθέσεων πυροπροστασίας, όπως λέτε στην ερώτηση. Με την κατάθεση του φακέλου απαιτείται μελέτη πυροπροστασίας και εντός τριών μηνών από την έκδοση άδειας εγκατάστασης και λειτουργίας πρέπει να προσκομίζεται το αντίστοιχο πιστοποιητικό ενεργητικής πυροπροστασίας, άρα, τίποτα δεν αφήσαμε, τίποτα δεν μειώσαμε.

Όσο για τη συστέγαση διαφορετικών εκπαιδευτηρίων ακόμη και άλλης βαθμίδας εκπαίδευσης, όπως αναφέρει ο νόμος και αναφέρεστε κι εσείς, η συστέγαση διαφορετικών μονάδων επιτρέπεται. Το αναφέρει ο νόμος. Η ταυτόχρονη συλλειτουργία στους ίδιους διδακτικούς ή εργαστηριακούς χώρους απαγορεύεται, άρθρο 37 του ν.5176/25. Άρα, λοιπόν, νομίζω ότι δεν υπάρχει τέτοια περίπτωση να συμβεί αυτό. Στα πανεπιστήμια τα οποία αδειοδοτήθηκαν προφανώς αντιλαμβάνεστε ότι τέτοιο πράγμα δεν ισχύει.

Μετά, λοιπόν, την ολοκλήρωση της διαδικασίας αξιολόγησης πραγματοποιήθηκε η αδειοδότηση των τεσσάρων ΝΠΠΕ. Θα καταθέσω στα Πρακτικά τα ΦΕΚ, για να υπάρχουν στη δική σας ερώτηση.

Επιπλέον, για τα προγράμματα σπουδών που σας απασχολούν στην ερώτηση, δεν έχει ακόμη ολοκληρωθεί η διαδικασία πιστοποίησής τους από την ΕΘΑΑΕ. Όταν ολοκληρωθεί, η ολοκλήρωση θα γίνει πάλι μέσα από μια διαδικασία επιστημονικών επιτροπών και μελών των αντίστοιχων επιστημονικών συλλόγων, βλέπε δικηγορικούς συλλόγους για τις νομικές. Όταν, λοιπόν, αυτά πιστοποιηθούν και πιστεύετε ότι διαπιστώνονται παρεκκλίσεις από την ολοκληρωμένη, την τυπική γνώση της νομικής επιστήμης, το συζητάμε, γιατί πιστεύω ότι δεν θα συμβεί. Άλλωστε αυτός είναι ο ρόλος της ΕΘΑΑΕ.

Κλείνοντας, όσον αφορά το δεύτερο ερώτημά σας, πολύ σύντομα να θυμίσω ότι και σε άλλες ερωτήσεις που έχουμε συζητήσει σε αυτήν εδώ την Αίθουσα έχω προσωπικά εκθέσει τη συνολική εικόνα της μέριμνας της Κυβέρνησης του Κυριάκου Μητσοτάκη για το Ελληνικό Δημόσιο Πανεπιστήμιο.

Πολύ συνοπτικά νούμερα: Η επιχορήγηση, τακτική και έκτακτη, των πανεπιστημίων από το ΥΠΕΘΑ για την κάλυψη των λειτουργικών αναγκών το ’19, 113 εκατομμύρια. Το ’25, 128 εκατομμύρια. Φτάνουν; Αν υπάρχει δημοσιονομικός χώρος, δίνουμε και παραπάνω. Όμως τι γίνεται; Προσπαθούμε με άλλα χρηματοδοτικά εργαλεία να ενισχύσουμε τα πανεπιστήμια.

Σύμφωνα, λοιπόν, με τον ν.4653/20 η κατανομή –επανέρχομαι- της δημόσιας επιχορήγησης δεν γίνεται «όπου θέλω τα δίνω ως Υπουργείο». Γίνεται με βάση αντικειμενικά κριτήρια και δείκτες οι οποίοι έχουν συζητηθεί από την ΕΘΑΑΕ στις επιμέρους συνόδους των πρυτάνεων και είναι σε γενικές γραμμές πλήρως αποδεκτά, 70% αντικειμενικά κριτήρια και 30% δείκτες ποιότητας και επιτευγμάτων, διαφορετικοί για κάθε πανεπιστήμιο.

Επιπλέον, στο πλαίσιο του αναπτυξιακού προγράμματος δημοσίων επενδύσεων του Υπουργείου περιλαμβάνονται έργα ύψους άνω των δύο δισεκατομμυρίων ευρώ για τα ΑΕΙ που περιλαμβάνουν ΠΔΕ, ΕΣΠΑ, Ταμείο Ανάκαμψης και τα υπόλοιπα χρηματοδοτικά εργαλεία. Το καταθέτω στα Πρακτικά συνολικά όπως μας δόθηκε από τις οικονομικές υπηρεσίες του Υπουργείου για του λόγου το αληθές περί των ποσών.

(Στο σημείο αυτό ο Υφυπουργός Παιδείας, Θρησκευμάτων και Αθλητισμού κ. Νικόλαος Παπαϊωάννου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τέλος, όσον αφορά στο προσωπικό να θυμίσω ότι πέρυσι -γιατί ακόμα δεν υπήρξε η πράξη Υπουργικού Συμβουλίου για τις φετινές θέσεις- κυρία Βουλευτή και νομίζω το γνωρίζετε, είχαν αποχωρήσει, αφυπηρέτησαν, τριακόσιοι πενήντα τρεις συνάδελφοί μας από τα ελληνικά δημόσια πανεπιστήμια. Πόσες θέσεις έδωσε το Υπουργείο στα πανεπιστήμια; Εννιακόσιες πενήντα. Πού δίνονται οι θέσεις; Όχι ονομαστικά. Στις συγκλήτους. Και οι σύγκλητοι τις κατανέμουν στα τμήματα. Και τα τμήματα τις κατανέμουν στα εργαστήρια, τις κλινικές ή στα γνωστικά αντικείμενα. Άρα, λοιπόν, σχεδόν τρεις φορές παραπάνω αριθμό αφυπηρετησάντων δώσαμε στα πανεπιστήμια. Και αυτό δείχνει ότι πραγματικά η Κυβέρνηση βρίσκεται προς αυτήν την κατεύθυνση που σας είπα.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Υπουργέ. Έχουμε ξεφύγει πολύ στον χρόνο σήμερα.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Όχι, λοιπόν, μόνο λόγια αλλά και έργα για το δημόσιο πανεπιστήμιο. Και μάλιστα έργα με ισχυρό αποτύπωμα για την κοινωνία και τους πολίτες.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Θα συζητήσουμε τώρα την τρίτη με αριθμό 1333/9-9-2025 επίκαιρη ερώτηση πρώτου κύκλου της Βουλευτού Αχαΐας της Κοινοβουλευτικής Ομάδας της Νέας Αριστεράς κ. Αθανασίας Αναγνωστοπούλου προς την Υπουργό Παιδείας, Θρησκευμάτων και Αθλητισμού με θέμα: «Ζητήματα θεσμικής αξιοπιστίας και διαφάνειας στα μη-κρατικά (ιδιωτικά) πανεπιστήμια.

Κυρία Αναγνωστοπούλου, έχετε τον λόγο για την πρωτολογία σας.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κύριε Υφυπουργέ, σας ακούω. Έχετε απαντήσει σε δύο ερωτήσεις ήδη εκτενέστατα. Θα ξεκινήσω από μία αποστροφή, φαντάζομαι, του λόγου σας στην απάντηση στη συνάδελφο, κ. Κτενά. Είπατε «δεν σας ενδιαφέρουν εσάς οι τριάντα πέντε χιλιάδες φοιτητές που φεύγουν στο εξωτερικό και πληρώνουν οι γονείς;». Μεγάλη ευαισθησία, κύριε Υπουργέ.

Σας διαβάζω. «Η Νομική στην Πάτρα με τη Νέα Δημοκρατία δεν θα ιδρυθεί. Για τη Νέα Δημοκρατία έχει σημασία η εκπαίδευση να συμβαδίζει με την αγορά εργασίας, πράγμα που εν προκειμένω δεν μπορεί να συμβεί καθώς η Ελλάδα μετρά χιλιάδες ανέργους δικηγόρους». Η κ. Κεραμέως το 2019.

Αυτό είναι η επιτομή της κομπίνας, όπως υπάρχει στα λεξικά. Της κομπίνας, δηλαδή πράξης ηθικής απαξίωσης σε βάρος του μέλλοντος αυτής της χώρας, των νεότερων γενιών. Όταν λέει Υπουργός, η οποία τώρα πάει να κάνει και το δεκατριάωρο με την ίδια ακριβώς λογική, «την κλείνω έτσι γιατί έτσι μου αρέσει, γιατί δεν μπορώ να έχω τόσους άνεργους δικηγόρους» και μετά γίνεται όλη η προπαγάνδα ότι σπουδάζουν τόσοι στο εξωτερικό και γι’ αυτό το λόγο ανοίγουμε ιδιωτικά πανεπιστήμια, αυτό είναι η επιτομή της κομπίνας. Δεν πρόκειται να το επιτρέψουμε, κύριε Παπαϊωάννου.

Είμαστε συνάδελφοι. Άλλη σχέση έχω εγώ με το δημόσιο πανεπιστήμιο άλλη εσείς. Άλλη οπτική εντελώς. Γιατί αν είχατε αυτή την αίσθηση που λέγατε πριν δεν θα ήσασταν υπέρ των ιδιωτικών αυτών κολεγίων, έτσι όπως γίνανε.

Δεύτερον, μας περιγράψατε τα κριτήρια που έχει ο νόμος και λοιπά. Θέλουμε στην Επιτροπή Μορφωτικών Υποθέσεων να έρθουν οι αδειοδοτήσεις, τα πρακτικά της ΕΘΑΑΕ για κάτι City College, για κάτι Anatolia College. Να έρθουν, λοιπόν, στην Μορφωτικών, γιατί πρέπει ο ελληνικός λαός να λάβει γνώση πώς αδειοδοτήθηκαν, ποια διαδικασία και να κατατεθούν όλα τα έγγραφα στην Βουλή.

Να κατατεθούν όμως. Μη μου αρχίσετε ούτε «ποια κριτήρια» κ.λπ.. Σας παρακαλώ, τα άκουσα τώρα επί τόση ώρα, ποια είναι τα κριτήρια, πώς αδειοδοτήθηκαν, αν υπάρχουν αυτές οι εγγυητικές, ποιος τις έδωσε, τι έκανε. Πρέπει να έχουμε πλήρη ενημερότητα. Πώς πήραν άδεια τα κτίρια; Γιατί είδαμε κάτι κτίρια στην Ιπποκράτους 33. Είναι παλιά και ξέρω και το κτίριο της Ιπποκράτους 33 και στην Ιπποκράτους 47 και όλα αυτά.

Θέλω μια διαβεβαίωση εδώ στη Βουλή: Οι πρυτάνεις -οι δήθεν πρυτάνεις- αυτών των πανεπιστημίων δεν θα βρεθούν ποτέ στη Σύνοδο των Πρυτάνεων των κανονικών δημόσιων πανεπιστημίων. Και δεν είναι κρατικά τα πανεπιστήμια μας. Είναι δημόσια πανεπιστήμια. Αφήστε το παράδειγμα της Αμερικής. Είμαστε ηπειρωτική Ευρώπη με δημόσια πανεπιστήμια με μεγάλη παράδοση.

Και τρίτον, θέλω μία απάντηση για το πώς εκλέγονται τα μέλη ΔΕΠ, ΕΕΔΙΠ, ΕΤΕΠ και λοιπά σε αυτά τα ιδιωτικά πανεπιστήμια -ο Θεός να τα κάνει- θέλω να ξέρω ποια είναι η διαδικασία, πώς έχουν συγκροτηθεί τα εκλεκτορικά, ποιος τα ελέγχει, ποια είναι η νομιμοποίηση αυτών. Δηλαδή, υπάρχει νομικός έλεγχος και όλη η διαδικασία που έχουν τα δημόσια; Και πώς θα λειτουργήσουν τον Οκτώβρη; Πότε γίνανε τα εκλεκτορικά και εξελέγησαν αυτοί οι άνθρωποι που θα συγκροτήσουν το εκπαιδευτικό, το διδακτικό προσωπικό -ερευνητικό δεν το λέω.

Περιμένω απαντήσεις και θα συνεχίσω μετά.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Αναγνωστοπούλου.

Κύριε Υπουργέ, έχετε τον λόγο για την απάντησή σας.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Ευχαριστώ και την κ. Αναγνωστοπούλου για τα θέματα τα οποία έθεσε. Προφανώς κάποια από αυτά θα τα απαντήσω στη δευτερολογία μου και φυσικά δεν θα αφήσω τίποτε αναπάντητο.

Χρησιμοποιείτε μια ορολογία, που το είπα και στους προηγούμενους συναδέλφους σας, ιδιωτικά πανεπιστήμια. Μα, έχει αναθεωρηθεί το άρθρο 16 του Συντάγματος και δεν το γνωρίζω; Νομίζω πως όχι. Άρα, δεν μιλάμε για ιδιωτικά πανεπιστήμια. Θέλω να είμαι ξεκάθαρος. Είναι μια πάγια αντίληψη την οποία έχουμε και ως παράταξη και ως Κυβέρνηση -τον ψηφίσαμε αυτόν τον νόμο- είναι εγκατάσταση και λειτουργία παραρτημάτων πανεπιστημίων του εξωτερικού, ούτε ιδιωτικά ούτε μη ιδιωτικά. Άρα, επομένως, δεν θα δεχθώ ποτέ προσωπικά, με βάση τον ισχύοντα νόμο, τον όρο ιδιωτικά πανεπιστήμια.

Προφανώς και οι δύο είμαστε πανεπιστημιακοί -και σας τιμώ για την πορεία σας- και είχατε πολύ δίκιο ότι την ίδια σχέση έχουμε με το πανεπιστήμιο -καθώς είμαστε ακαδημαϊκοί και οι δύο- σαφώς, με διαφορετική οπτική. Και φυσικά για τα ερωτήματά σας, που θα ξεκινήσω να απαντάω, νομίζω ότι έχετε την εν τω βάθει γνώση, από την πορεία σας στο ελληνικό δημόσιο πανεπιστήμιο, για να συγκρίνουμε και να καταλάβουμε το πώς είναι η διαδικασία ή το πώς διαβάζουμε τον νόμο και όχι να διαβάζουμε τον νόμο έχοντας στο μυαλό μας κάτι άλλο, αλλά το τι αναφέρει ο νόμος. Γιατί αυτά που κάνουμε ως Υπουργείο, ως Κυβέρνηση, είναι αυτά που ορίζονται στον νόμο και το Σ.τ.Ε. έχει αποδεχθεί.

Άρα, λοιπόν, ξεκινώ με το θέμα του διδακτικού προσωπικού. Στο άρθρο 153 προβλέπεται ότι τουλάχιστον το 90% του διδακτικού ερευνητικού προσωπικού πρέπει να είναι κάτοχοι διδακτορικού σε θέμα συναφές με το αντικείμενο της διδασκαλίας και να διαθέτει τα ουσιαστικά προσόντα που απαιτούνται για τις θέσεις διδακτικού προσωπικού αντίστοιχης βαθμίδας -επιστημονικές δημοσιεύσεις, ανακοινώσεις, συνέδρια, μεταδιδακτορική έρευνα- με βάση τις αντίστοιχες προϋποθέσεις του μητρικού ιδρύματος που περιλαμβάνονται στον εσωτερικό κανονισμό λειτουργίας.

Άρα, λοιπόν, όταν δίνουμε ως κράτος άδεια λειτουργίας -τυχαίο το όνομα που θα πω- του York University, του Keele University, αυτοί έχουν κάποιες διαδικασίες. Με βάση αυτές τις διαδικασίες και τη ρήτρα που είπα προηγουμένως, το διδακτικό προσωπικό θα προσληφθεί.

Τα κριτήρια επιλογής και εξέλιξης εγκρίνονται από το μητρικό ίδρυμα και τηρούν τις αρχές διαφάνειας, λογοδοσίας, αξιοκρατίας και ακαδημαϊκής ελευθερίας. Η επιλογή των μελών του διδακτικού ερευνητικού προσωπικού εγκρίνεται από το μητρικό ίδρυμα και αποστέλλεται στο αρμόδιο τμήμα του Υπουργείου για να ελεγχθεί αν πληρούνται οι προϋποθέσεις που θέτει ο νόμος. Τι λέει το τάδε πανεπιστήμιο; Αυτό. Πώς έγινε η διαδικασία αυτή; Ποιος προσελήφθη; Αυτός. Ποια τα προσόντα; Αυτά.

Όσον αφορά στο ειδικό διδακτικό προσωπικό καθώς και στο διοικητικό και τεχνικό προσωπικό, τα προσόντα, ο τρόπος επιλογής και οι όροι υπηρεσίας είναι αντίστοιχες με εκείνες του μητρικού ιδρύματος, εφόσον αυτό προβλέπεται ρητά στον εσωτερικό κανονισμό και εφόσον τα κριτήρια και η διαδικασία επιλογής και εξέλιξης συνάδουν πάλι με αρχές διαφάνειας, λογοδοσίας, αξιοκρατίας, ακαδημαϊκής ελευθερίας.

Τονίζω εδώ, κυρία Βουλευτή, ότι πέρα από τις συγκεκριμένες διατάξεις, τα θέματα του εκπαιδευτικού προσωπικού περιλαμβάνονται στους εσωτερικούς κανονισμούς λειτουργίας των αδειοδοτηθέντων παραρτημάτων και αποτελούν αναπόσπαστο μέρος των σχετικών αποφάσεων εγκατάστασης και λειτουργίας τους. Πού αναφέρονται; Αναφέρονται στα ΦΕΚ. Άρα, λοιπόν, για να μην πάρω χρόνο, όσον αφορά στο ΦΕΚ του CITY Νομικού Προσώπου Πανεπιστημιακής Εκπαίδευσης - Ευρωπαϊκό Παράρτημα του Πανεπιστημίου του YORK, στο καταστατικό του παραρτήματος αναφέρεται, στον εσωτερικό κανονισμό Rule 25 αναφέρεται και σε κάθε ΦΕΚ στον εσωτερικό κανονισμό μπορείτε να βρείτε τη διαδικασία αυτής της εκλογής. Επομένως, η όλη διαδικασία ακολουθεί την τυπική διαδικασία που προβλέπει ο νόμος σε σχέση με το μητρικό ίδρυμα.

Για όλα δε όσα αναφέρετε και δεσμεύτηκα και στην αρχή της τοποθέτησής μου και για τη σύνοδο των πρυτάνεων και για τα υπόλοιπα θα τοποθετηθώ στη δευτερολογία μου.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Κυρία Αναγνωστοπούλου, έχετε τον λόγο για τη δευτερολογία σας.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Θέλω να ρωτήσω μερικά πράγματα και γι’ αυτό ζητάω να κατατεθούν οι φάκελοι με τις αδειοδοτήσεις με όλες τις αποφάσεις στη Βουλή. Πρέπει να τις έχουμε υπ’ όψιν μας. Αυτό είναι ο κοινοβουλευτικός έλεγχος. Το City College είναι κανένα πανεπιστήμιο ξένο που ήρθε στην Ελλάδα; Γιατί αυτά έλεγε η Κυβέρνηση. Το Anatolia είναι κανένα ξένο πανεπιστήμιο που ήρθε στην Ελλάδα; Το Πανεπιστήμιο Λευκωσίας με τη CVC τι είναι ακριβώς; Για να μην κοροϊδευόμαστε μεταξύ μας. Και το να κοροϊδευόμαστε μεταξύ μας είναι λίγο το κακό, αλλά το ότι κοροϊδεύουμε τη νέα γενιά είναι τεράστιο πρόβλημα.

Θέλω να ρωτήσω: Τα προγράμματα σπουδών δεν ξέρω ποιος τα εγκρίνει και ποιος δεν τα εγκρίνει. Έστειλε επιστολή το Δημοκρίτειο. Έγκυροι, έγκριτοι και επί χρόνια καθηγητές αυτών των δημόσιων πανεπιστημίων. Κύριε Υφυπουργέ, αυτή η χώρα, με όλα της τα κακά τα στραβά και τα ανάποδα, κατόρθωσε και κυρίως την περίοδο της Μεταπολίτευσης αλλά και πριν, μετά από πάρα πολλούς αγώνες, να έχει κάποια δημόσια πανεπιστήμια, με όλα τα προβλήματά τους, για τα οποία είμαστε υπερήφανοι και υπερήφανες και για επιστήμονες και επιστήμες τις οποίες έχουν θεραπεύσει αυτοί οι επιστήμονες με τον καλύτερο τρόπο.

Σας λέει το Δημοκρίτειο, οι νομικοί του Δημοκρίτειου, σας γράφει η κ. Σοφία Βιδάλη εγκληματολόγος, σας γράφουν άλλοι επιστήμονες ότι δεν είναι προγράμματα σπουδών νομικής σχολής αυτά, κύριε Παπαϊωάννου. Αυτά είναι της πλάκας. Δίνει η κ. Βιδάλη παραδείγματα για την εγκληματολογία. Είναι της πλάκας. Δεν φτιάχνουμε ανθρώπους. Γιατί εμάς τα πανεπιστήμιά μας αυτό μας έφτιαξαν και εσάς και εμένα και πάρα πολλούς, εκατομμύρια Έλληνες, επί τόσα χρόνια, να έχουμε κριτική σκέψη, να ξέρουμε το επιστημονικό μας αντικείμενο σε όλο του το εύρος και όχι αυτό που διαβάζουμε. Θέλουμε να κατατεθούν τα προγράμματα σπουδών στη Βουλή και πώς φτιάχνονται αυτά τα προγράμματα σπουδών.

Κύριε Παπαϊωάννου και εσείς και εγώ και όλοι μας εδώ μέσα έχουμε ευθύνη για το μέλλον αυτής της χώρας. Δεν έχουμε ευθύνη για τον τάδε ο οποίος αποφάσισε να γίνει ιδιοκτήτης πανεπιστημίου. Δεν είμαι της οικογένειας Στρατηγάκη, δεν είμαι της οικογένειας του τάδε, ούτε θέλω να γίνω πρύτανης σε κανένα πανεπιστήμιο, ενώ ήμουν στο Υπουργείο που έγραφε τους νόμους, ο κ. Σώρρας, για παράδειγμα. Εδώ πέρα έχουμε πολύ σημαντικά θέματα και εγώ δεν θα παίξω με τις λέξεις. Φυσικά και πρέπει να καταργηθούν αυτά, φυσικά και είναι αντισυνταγματικά. Το «νομικά πρόσωπα πανεπιστημιακής εκπαίδευσης» είναι κομπίνα, κύριε Παπαϊωάννου. Πρέπει να καταργηθεί αυτός ο αντισυνταγματικότατος νόμος και περιμένω ακόμα το σκεπτικό του Συμβουλίου της Επικρατείας. Θα έχει πολύ μεγάλη σημασία. Δεν έχει εκδοθεί ακόμα. Περιμένω σε αυτά και σε άλλα πολλά που θα μπορούσα να πω να δούμε τι γίνεται.

Όσον αφορά την ΕΘΑΑΕ και τον Πρόεδρο της ΕΘΑΑΕ, ξέρετε τι είναι να γίνεσαι πρόεδρος μιας επιτροπής που ελέγχει την άδεια ενός ιδιωτικού πανεπιστημίου και μετά να ελέγχεις την απόφαση της επιτροπής εσύ, ο ίδιος, να είσαι πρόεδρος της ΕΘΑΑΕ και πρόεδρος της επιτροπής και να ελέγχεις αυτό που εσύ ο ίδιος αποφάσισες.

Κύριε Παπαϊωάννου, εντάξει είπαμε δεν υπάρχει Αντιπολίτευση γιατί αυτό σας συμφέρει, αλλά κάτι διαβάζουμε, κάτι καταλαβαίνουμε.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας και την ολοκλήρωση της σημερινής διαδικασίας.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Θα ξεκινήσω με κάτι που θα συμφωνήσω απόλυτα με την κ. Αναγνωστοπούλου. Προερχόμαστε και οι δύο από το δημόσιο ελληνικό πανεπιστήμιο και, πραγματικά, είμαστε υπερήφανοι που υπηρετήσαμε, που υπηρετούμε, που είμαστε παιδιά του ελληνικού δημόσιου πανεπιστημίου. Και το ελληνικό δημόσιο πανεπιστήμιο -πάλι συμφωνώ μαζί σας- με όσα προβλήματα κατά καιρούς υπάρχουν, βρίσκεται πραγματικά τόσο ψηλά σε όλες τις κατατάξεις, τόσο ακαδημαϊκά όσο και ερευνητικά.

Θα μου επιτρέψετε και μια προσωπική θέση. Και εγώ, κυρία Αναγνωστοπούλου, παιδί δύο δασκάλων είμαι -αν και έχουν φύγει οι γονείς- πήγα σε δημόσιο σχολείο, σπούδασα στο δημόσιο πανεπιστήμιο, πήγα στο εξωτερικό με υποτροφίες, με εκπαιδευτικές άδειες και όλη μου την πορεία την έκανα στο δημόσιο ελληνικό πανεπιστήμιο και το τιμώ. Αυτό, όμως, δεν σημαίνει ότι το μυαλό μου, η άποψή μου, δεν μπορεί να εμπεριέχει μέσα σε αυτήν τη φιλοσοφία εν έτει 2025 και μια άλλη προοπτική και μια άλλη οπτική σε σχέση με την ανώτατη εκπαίδευση. Αυτή η οπτική με βάζει, πραγματικά, ισχυρά στην ομάδα εκείνη όσων πιστεύουν, στο κομμάτι εκείνο του ελληνικού λαού όσο πιστεύουν, ότι πρέπει να δοθεί και η δυνατότητα λειτουργίας και άλλων πανεπιστημίων σαν αυτά τα μη κρατικά.

Πάλι για τα ιδιωτικά δεν θα πω -το είπα προηγουμένως-, δεν θεωρώ ότι είναι ιδιωτικά.

Πάμε τώρα στο ερώτημά σας, το είπατε και πριν. Ως προς τη συμμετοχή των πρυτάνεων παραρτημάτων -των ελληνικών δημοσίων πανεπιστημίων- είχα την τιμή να εκλεγώ πρύτανης στο μεγαλύτερο ελληνικό δημόσιο πανεπιστήμιο και συμμετείχα επί τέσσερα χρόνια στις συνόδους. Μπορώ να πω με σιγουριά -και το γνωρίζετε- ότι η σύνοδος αποτελεί άτυπο, μη θεσμοθετημένο όργανο των ελληνικών πανεπιστημίων, χωρίς νομική μορφή ή διοικητική οντότητα και διοικείται από το προεδρείο που εκλέγεται εκάστοτε από το σύνολο των πρυτάνεων των πανεπιστημίων. Συνεπώς, η ρύθμιση της οργάνωσης και λειτουργίας της συνόδου ανήκει στα ίδια τα πανεπιστήμια και διέπεται αποκλειστικά από τον εσωτερικό κανονισμό λειτουργίας της συνόδου που εγκρίθηκε το 2001.

Ποιος, λοιπόν, καλείται, τοποθετείται ή όχι, δεν είναι δουλειά της πολιτείας. Είναι δουλειά του προεδρείου της συνόδου.

Και εδώ εγώ μπορώ να πω ότι στα τέσσερα χρόνια που ήμουν, βεβαίως, και κατά τη γνώμη μου ορθώς, καλείτο ο Πρόεδρος της Συνόδου των Πρυτάνεων των κυπριακών πανεπιστημίων, όπου είχαμε και κρατικά και ιδιωτικά πανεπιστήμια. Και εξέφραζε την άποψη στη σύνοδο από το 2019 και μετά. Ήταν συνεχώς παρών. Καμιά πολιτική ηγεσία δεν το είχε θέσει. Ήταν απόφαση του Προεδρείου.

Για το θέμα της διαδικασίας αδειοδότησης τώρα. Η αξιολόγηση, το είπα και πριν…

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** … (Δεν ακούστηκε)

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Όσον αφορά τον κ. Ζώρα, η πορεία του είναι γνωστή σε όλους μας, ακαδημαϊκά, ερευνητικά. Από εκεί και πέρα ολοκλήρωσε και τη θητεία του πριν από δεκατέσσερις μήνες ως Γενικός Γραμματέας Ανώτατης Εκπαίδευσης στο Υπουργείο και από εκεί και πέρα, ο καθένας μπορεί με βάση τις απόψεις, όπως είπαμε προηγουμένως, να διαθέσει τις γνώσεις του και την εμπειρία του όπου αυτός νομίζει. Επομένως, τιμώ την απόφαση του Οδυσσέα Ζώρα.

Τώρα, η αξιολόγηση των αιτήσεων από την ΕΘΑΑΕ πραγματοποιείται με διαδικασίες διασφάλισης ποιότητας και διαφάνειας. Τα έχουμε καταθέσει. Για τις ανάγκες της διαδικασίας η ΕΘΑΑΕ συγκρότησε δώδεκα επιτροπές αξιολόγησης που απέστειλαν την άποψή τους με τις αποδοχές προσκλήσεις, με τον κώδικα δεοντολογίας, όπως είπα πριν και τα οποία θα τα καταθέσω. Οι επιτροπές αξιολόγησης, μετά την ολοκλήρωση υπέβαλαν στην ΕΘΑΑΕ την έκθεση. Το ανώτατο συμβούλιο έκανε δεκτές αυτές και έστειλε τις εισηγήσεις προς το ΥΠΕΘΑ. Ο ΕΟΠΠΕΠ έκανε την ίδια διαδικασία.

Άρα, λοιπόν, έρχομαι στο άλλο σημείο της τοποθέτησής σας που το θεωρώ πάρα πολύ σημαντικό. Μιλήσατε για την επιστολή των συναδέλφων της Νομικής Σχολής του Πανεπιστημίου Θράκης, την οποία σέβομαι και υπολήπτομαι. Επειδή μερικές φορές όλοι μας έχουμε μία κεκτημένη ταχύτητα, υπάρχει κανένα αδειοδοτημένο πρόγραμμα νομικής που δεν εμπεριέχει συνταγματικό, ποινική δικονομία, δημόσιο δίκαιο, εγκληματολογία, το οποίο να έχει εγκριθεί, να έχει πάρει ΦΕΚ και τότε να τοποθετηθώ; Προφανώς και δεν υπάρχει. Αυτή είναι η διαδικασία που γίνεται τώρα. Άρα, λοιπόν, μην προτρέχουμε όλοι μας και πολιτικοί και ακαδημαϊκοί, επειδή είμαστε στην απέναντι πλευρά, να λέμε, να λέμε, να λέμε, χωρίς να αντιλαμβανόμαστε ποια είναι η διαδικασία.

Άρα, λοιπόν, έχουμε το εξής: τώρα η ΕΘΑΑΕ αξιολογεί τα προγράμματα σπουδών τα οποία κατατέθηκαν και η αξιολόγηση έχει να κάνει με την ακαδημαϊκή εικόνα και το σύνολο των γνωστικών αντικειμένων του κάθε πεδίου που έχει κατατεθεί. Με βάση τι; Τα χαρακτηριστικά τα οποία έχει αναρτήσει έχουν πάρει ΦΕΚ και όλοι γνωρίζουμε. Και, φυσικά, μιλώντας και με τον Πρόεδρο της ΕΘΑΑΕ, γιατί είχα και μία συζήτηση ραδιοφωνική με τον κ. Βερβεσό, προφανώς και είχε δίκιο και ο κ. Βερβεσός και η ΕΘΑΑΕ αποδέχτηκε στις επιτροπές αυτές αξιολόγησης των προγραμμάτων να συμμετέχει και εκπρόσωπος των επιστημονικών συλλόγων, όπως συμβαίνει στο ελληνικό δημόσιο πανεπιστήμιο. Επιτέλους, ας περιμένουμε να ολοκληρωθεί η διαδικασία και μετά να λέμε το έχει ή δεν έχει το όποιο γνωστικό αντικείμενο.

Άρα, λοιπόν, και κλείνω, κυρία Βουλευτή, κυρία Αναγνωστοπούλου, δεν μιλάμε για μια απλή τυπική διαδικασία όπως λέτε στην ερώτησή σας. Έχουμε μια διαδικασία αδειοδότησης που παρέχει εκείνες τις εγγυήσεις και στα προγράμματα σπουδών και στην υλικοτεχνική υποδομή, που συνάδουν με ένα πανεπιστημιακό ίδρυμα. Τα προγράμματα σπουδών θα τα δούμε σε λίγο καιρό. Και αυτό είναι κάτι που το οφείλουμε στην ελληνική κοινωνία, η οποία θα αρχίσει σε λίγο καιρό να επωφελείται από μια μεταρρύθμιση που δίνει προστιθέμενη αξία στη χώρα μας ως διεθνή κόμβο εκπαίδευσης.

Σας ευχαριστώ πολύ.

(Στο σημείο αυτό ο Υφυπουργός Παιδείας, Θρησκευμάτων και Αθλητισμού κ. Νικόλαος Παπαϊωάννου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 10.50΄ λύεται η συνεδρίαση για αύριο, ημέρα Πέμπτη 18 Σεπτεμβρίου 2025 και ώρα 10.00΄, με αντικείμενο εργασιών του Σώματος νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**